Haram iklankan produk diselitkan unsur lucah
Oleh KOSMO!

11 November 2021, 5:00 pm
PETALING JAYA – Pemandangan papan-papan iklan di tepi jalan, iklan di dada akhbar, televisyen atau secara online bukanlah sesuatu yang asing malah sudah menjadi kebiasaan sesebuah syarikat menggunakan platform tersebut untuk menarik perhatian pelanggan.
Bagaimanapun, tidak dinafikan terdapat sesetengah syarikat yang tegar mengiklankan produk-produk mereka dengan menggunakan unsur-unsur lucah untuk menarik perhatian orang ramai yang disifatkan sebagai tidak bertanggungjawab.
Sehubungan itu, Pejabat Mufti Wilayah Persekutuan menerusi satu poster yang dimuat naik di laman Facebook hari ini memaklumkan bahawa hukum menyelitkan unsur-unsur lucah dalam iklan sesuatu produk adalah perbuatan yang haram.
“Aurat adalah anggota badan yang tidak boleh diperlihatkan oleh lelaki atau perempuan kepada orang lain, umat Islam disyariatkan untuk memelihara aurat dan manjaga maruah.
“Model yang dipamerkan dalam iklan yang berunsur lucah akan turut tercalar maruahnya,” jelas poster itu.
Tambahnya, tindakan mempromosikan sesuatu produk menggunakan ‘tagline’ yang berunsur lucah sama ada oleh lelaki atau perempuan juga adalah haram.

“Pengharaman ini juga bertujuan untuk menutup pintu-pintu kemaksiatan dan ancaman fitnah yang boleh berlaku,” jelasnya.
Perkongsian tersebut adalah bagi menjawab persoalan yang diajukan orang ramai kepada pejabat tersebut menerusi laman web muftiwp.gov.my.
Untuk mendapatkan maklumat lanjut serta huraian kepada jawapan bagi persoalan tersebut orang ramai boleh merujuk kepada kemas kini lengkap di https://bit.ly/hkmiklnbrunsrlch.- K! ONLINE


Taylor Swift paling berpengaruh di Twitter
Oleh KOSMO!

11 November 2021, 5:37 pm
BRIGHTON, ENGLAND – Penyanyi popular, Taylor Swift dinamakan sebagai individu  paling berpengaruh di laman sosial Twitter, lapor portal berita Wion News semalam.
Menurut penyelidikan tahunan yang dijalankan oleh syarikat risikan pengguna Brandwatch, Swift menduduki tangga teratas senarai  50 orang paling berpengaruh di Twitter.
Pemain kriket India, Sachin Tendulkar menduduki tempat ke-35 senarai itu dan mendahului banyak nama berpengaruh dari Hollywood termasuk pelakon Dwayne Johnson, Leonardo DiCaprio dan bekas Wanita Pertama Amerika Syarikat, Michelle Obama.
Nick Jonas, Nicki Minaj, Beyonce, Louis Tomlinson, Bruno Mars, Liam Payne dan Takafumi Hori juga mendapat tempat dalam senarai tersebut.
Senarai itu merangkumi  61 peratus individu lelaki  dan 39 peratus wanita. Pada masa yang sama, 67 peratus daripada mereka yang tersenarai adalah dari Amerika Syarikat, manakala 13 peratus lagi berasal dari Brazil. – Agensi


Pakej pelancongan perlu dapat kelulusan Pesuruhjaya Pelancongan
Oleh MOHD. HUSNI MOHD. NOOR

11 November 2021, 4:45 pm
PUTRAJAYA – Pengendali pelancongan berlesen di negara ini tidak boleh mengiklankan sebarang pakej pelancongan tanpa kelulusan Pesuruhjaya Pelancongan.
Itu ketetapan dibuat Majlis Kawal Selia Umrah (MKSU) yang bermesyuarat hari ini.
Menerusi mesyuarat itu, MKSU mahu Kementerian Pelancongan,Seni dan Budaya (MOTAC) menguatkuasakan Peraturan 6(1A) (a), Akta Industri Pelancongan 1992 [Akta 482].
Akta itu menetapkan Pengendali Pelancongan berlesen tidak boleh mengiklankan pakej yang ditawarkan tanpa kelulusan Pesuruhjaya.
MOTAC menerusi satu kenyataan berkata, bermula 1 Februari 2022, mana-mana syarikat pengendali umrah yang mengiklankan pakej umrah tanpa kelulusan Pesuruhjaya Pelancongan boleh didenda tidak melebihi RM50,000 atau dipenjarakan selama tempoh tidak melebihi lima tahun atau kedua-duanya.
Menurutnya, penguatkuasaan peraturan pengiklanan pakej umrah adalah inisiatif MOTAC untuk mengenal pasti iklan-iklan haram pakej umrah.

“Setiap iklan umrah yang diluluskan akan diberikan Nombor Siri Khas iklan umrah yang perlu dipaparkan di iklan-iklan yang akan dipromosikan.
“Borang permohonan iklan ini boleh dimuat turun daripada laman sesawang www.motac.gov.my,” katanya hari ini. – K! ONLINE


MoU pembantu rumah Indonesia bakal dimuktamad akhir tahun
Oleh AMREE AHMAD

11 November 2021, 4:06 pm
PUTRAJAYA – Kerajaan dijangka dapat memuktamadkan memorandum persefahaman (MoU) membabitkan isu penggajian pembantu rumah dari Indonesia menjelang akhir tahun ini.
Timbalan Menteri Sumber Manusia, Datuk Awang Hashim berkata, draf mengenai perkara itu sedang giat diteliti Kementerian Sumber Manusia dan Kementerian Tenaga Kerja Indonesia.
“Insya-Allah, memang dalam perancangan dan kita pun amat berharap supaya MoU ini dapat segera dimeterai secara rasmi pada hujung bulan depan,” katanya pada sidang akhbar di sini.
Semalam, Perdana Menteri, Datuk Seri Ismail Sabri Yaakob mengesahkan MoU berkenaan dijangka boleh diselesaikan antara kedua-dua negara berjiran itu dalam masa yang terdekat.
Memorandum tersebut turut meliputi isu pengambilan dan perlindungan untuk warga republik itu yang bekerja sebagai pembantu rumah atau dirujuk pekhidmat domestik Indonesia (PDI).
Inisiatif berkenaan hasil pertemuan rasmi antara beliau dengan Presiden Indonesia, Joko Widodo di Jakarta bersempena dengan lawatan kerja sulung ke negara jiran tersebut semalam. – K! ONLINE


Risiko tinggi positif Covid-19 di Cameron Highlands
Oleh KOSMO!

11 November 2021, 4:29 pm
PETALING JAYA – Pengumuman kerajaan untuk membenarkan rakyat Malaysia melakukan perjalan rentas negeri pada 11 Oktober lalu dilihat mendapat sambutan yang amat menggalakkan apabila beberapa lokasi pelancongan kini kembali dibanjiri pengunjung setiap hari.
Bukan hanya pada hujung minggu, lokasi-lokasi tumpuan yang dahulunya sunyi akibat Perintah Kawalan Pergerakan (PKP) kini sentiasa sesak dengan pengunjung yang sebelum ini boleh dikatakan seperti hampir tertekan akibat terpaksa berkurung di rumah.
Antara lokasi yang kerap menjadi sebutan dan tumpuan selepas perjalanan rentas negeri dibenarkan adalah tanah tinggi Cameron Highlands yang menjanjikan suasana nyaman serta ketenangan terutamanya kepada warga kota.
Bagaimanapun, tinjauan di platform media sosial mendapati ada pengguna yang membangkitkan kebimbangan terhadap peningkatan jumlah pengunjung ke lokasi tersebut dan mendakwa terdapat risiko tinggi dijangkiti Covid-19.
Menerusi satu ciapan di laman Twitter, seorang pengguna yang mendakwa dirinya ‘pekerja kesihatan’ memaklumkan bahawa ramai pengunjung yang pulang bercuti dari lokasi pelancongan tersebut hadir ke klinik dengan membawa kit ujian kendiri yang positif.
“Bukan nak takutkan. Saya kerja kesihatan, bermula semalam ramai yang baru balik bercuti dari Cameron datang ke klinik bawa kit ujian yang positif.

“Dan ramai juga yang bergejala balik dari Cameron. Crowded (sesak) sangat sana. Kalau boleh elak, elak lah dahulu kot naik sana,” ciapnya baru-baru ini.
Ciapan tersebut adalah sebagai membalas pertanyaan Selebriti media sosial, Khairul Amin Kamarulzaman yang ingin mengetahui sama ada Cameron Highland dibanjiri pengunjung ketika hujung minggu sahaja atau setiap hari.
Ciapan pengguna tersebut yang mendapat lebih daripada 5,000 ulang kicau turut menerima pelbagai maklum balas daripada pengguna platform media sosial itu yang turut bersetuju dengan dakwaan berkenaan.
“Yaaa saya baru potong gelang. Dua keluarga Positif Covid-19. Mungkin dijangkiti dekat Kea Farm sebab kat situ sesak dan sangat ramai orang,” balas @urnewboyy3.
“Betul, kawan mak aku pun positif lepas pergi sana (Cameron Highlands),” ujar @shahhhhh7
“Saya balik dari Cameron Jumaat lepas (5 November). Bermula daripada tu saya dan isteri selsema. Semalam ke klinik buat saringan. Nasib baik negatif. Tapi tu la. Selsema pun dah tak seronok, inikan lagi positive Covid-19,” cerita @zaileefd2.
Dalam pada itu, beberapa pengguna Twitter turut memberikan nasihat sama agar orang ramai menunggu dahulu keadaan semasa Covid-19 bertambah baik sebelum pergi bercuti ke mana-mana lokasi tumpuan pelancongan bagi mengelakkan risiko dijangkiti Covid-19.- K! ONLINE


Latif dari Paralimpik ke pentas minggu fesyen
Oleh NABIL AIMAN NOR AZWAN

11 November 2021, 4:13 pm
PETALING JAYA – Selepas memenangi pingat emas ketiga di Paralimpik Tokyo 2020 pada bulan September yang lalu, kini atlet lompat jauh, Abdul Latif Romly terus menjadi bualan hangat di media sosial.
Ini kerana tular sekeping gambar beliau menjadi salah seorang model untuk salah satu jenama di Minggu Fesyen Kuala Lumpur 2021 (KLFW2021) yang berlangsung baru-baru ini.
Menerusi perkongsian gambar oleh @neonate.company di laman sosial Instagram, kelihatan Latif menggayakan ‘puffer jacket’ sambil berjalan memperagakan beberapa jenama lain di atas pentas.
“Dipakai oleh wira kita @latifromly, pemenang pingat emas Olimpik di Paralimpik Tokyo 2020. Kami memilih Latif untuk memakai penampilan ini kerana kami ingin membuktikan bahawa perkara paling penting dalam setiap kejayaan bukan sekadar trofi.
“Tetapi perjalanan untuk menjadi yang terbaik dan terus mengekalkan kedudukan tanpa mengira sebarang halangan atau rintangan yang melanda,” tulisnya di dalam Instagram.
Manakala atlet lompat jauh, Abdul Latif Romly, berkata, dia mengucapkan terima kasih kepada syarikat jenama tersebut kerana memilihnya untuk menjadi simbol bagi menyampaikan mesej yang ingin disampaikan.

“Langkah pertama saya bersama @neonate.company dan @kamyaglow_hq. Terima kasih kerana memberi peluang dan menjadi sebahagian daripada pasukan,” katanya dalam Instagram.
Susulan perkongsian itu, rata-rata orang ramai berasa teruja dengan perkembangan atlet lompat jauh itu dan ada juga yang memuji penampilan Latif di KLFW2021.
“Wow, ini sangat menarik buat diri awak, sekarang dah boleh buat ‘modelling’ (peragaan), boleh jadi satu kerjaya selepas bersara dari arena sukan lompat jauh,” kata @Meana_muliana.
“Sesuailah dengan awaka, dulu-dulu masa awak datang Penang duduk sebelah meja saya, saya ingatkan model mana yang datang, tapi bila lama-lama pandang baru teringat awak ini atlet,” jelas @Abumuadz12.
“Ini dah taraf model-model ‘international’ (antarabangsa), tak pernah ada pengalaman dalam bidang model tapi selepas kemunculan pertama dah dekat KLFW2021, memang terbaik,” ujar @Najwaafrinaa. – K! ONLINE


Bulan jadi merah pada 19 November ini
Oleh KOSMO!

11 November 2021, 4:00 pm
PETALING JAYA – Orang ramai berpeluang menyaksikan fenomena gerhana bulan Penumbra yang dijangka berlaku sekitar pukul 6.58 petang hingga 8.03 malam pada 19 November ini.
Perkara tersebut diumumkan menerusi laman Twitter rasmi Planetarium Negara yang menyifatkan gerhana bulan Penumbra kali ini sebagai gerhana bulan terlama yang pernah terjadi antara tahun 2001 hingga 2100.
“Fenomena gerhana bulan ini boleh dilihat dengan jelas tanpa binokular atau teleskop di beberapa kawasan di seluruh dunia namun ia tidak dapat dilihat dengan mata kasar di Malaysia.
“Gerhana bulan yang bakal berlaku pada Jumaat depan ini akan mengambil masa selama 3 jam, 28 minit dan 23 saat di mana bumi akan menghalang 97 peratus permukaan bulan daripada terkena cahaya matahari. Dalam tempoh ini, sebahagian permukaan bulan akan kelihatan seperti kemerah-merahan,” katanya di sini hari ini.
Pentadbiran Aeronautik dan Angkasa Lepas Kebangsaan (NASA) menjangkakan sebanyak 179 fenomena gerhana akan terjadi dalam tempoh lapan dekad ini dan secara purata, gerhana mungkin terjadi dua kali dalam setahun.
Peristiwa gerhana seterusnya dijangka akan berlaku pada 16 Mei tahun hadapan. – K! ONLINE


Tulang belakang saya senget – Reen Rahim
Oleh SAIRUL ZAMRI MISRANI

11 November 2021, 4:30 pm
PETALING JAYA – Akibat terlalu lasak mengalahkan lelaki, pelakon Reen Rahim memberitahu tulang belakangnya mengalami kecederaan dan terpaksa menjalani pembedahan segera.
Reen atau nama sebenarnya Noreen Ashikin Abdul Rahim berkata, dia bagaimanapun selamat menjalani pembedahan tersebut bagi memperbetulkan semula tulang belakang yang beralih dari kedudukan asal.
“Alhamdulillah saya okey je. Doktor beritahu saya mengalami kecederaan ringan pada tulang belakang tapi bukan dalam keadaan yang teruk sangat. Jadi nak tak nak memang kena buat sedikit pembedahan kecil untuk pulihkannya.
“Saya pula dari kecil memang jenis lasak mengalahkan budak lelaki. Jadi tak mustahillah boleh kena macam ni. Nasiblah saya dapatkan rawatan awal sebelum jadi lebih teruk,” katanya kepada Kosmo! Online.
Tambah pelakon yang mula dikenali menerusi drama Pujaan Hati Kanda itu, doktor turut menasihatkannya untuk berehat selama dua minggu dan berhenti untuk melakukan perkara-perkara lasak buat sementara waktu ini.
“Doktor pesan kalau boleh seminggu dua ni rehat dulu dan jangan buat benda-benda lasak lagi untuk rehatkan tulang belakang yang cedera sebelum ini.

“Untuk seminggu ni saya memang rehat di rumah sahaja. Insya-Allah kalau tiada apa-apa hal, 15 November depan dah boleh masuk ke set semula untuk penggambaran,” katanya.
Pada masa sama, Reen yang dibenarkan keluar hospital dan pulang ke rumah petang ini mengingatkan mereka yang lasak sepertinya untuk sentiasa berhati-hati sebelum apa-apa yang tidak diingini berlaku.
“Untuk yang aktif dan lasak tak boleh duduk diam macam saya, berhati-hatilah semua. Jangan dah jadi macam saya baru nak menyesal.
“Kita kalau boleh memang tak nak masuk hospital apatah lagi ‘menginap’ di wad, tapi dah sakit terpaksalah juga mengalah untuk kebaikan sendiri,” ujarnya.
Terdahulu, Reen, 34, menerusi muat naik dalam Instagramnya memaparkan tangan kirinya yang dicucuk drip dan dipercayai sedang menerima rawatan di salah sebuah hospital di Klang, Selangor.
“Doakan Reen okey. Minta maaf pada semua yang Reen terpaksa cancel (batal) mesyuarat, acara dan sebagainya untuk minggu ini,” tulisnya pada ruangan kapsyen hantaran tersebut.
Sebelum ini, pada Hari Raya Aidilfitri lepas, kesihatan Reen turut diuji selepas disahkan positif Covid-19 dan terpaksa beraya serta menjalani kuarantin kendiri secara berasingan daripada keluarga tersayang. – K! ONLINE


Anak syurga dijemput Ilahi selepas sejam dilahirkan
Oleh NABIL AIMAN NOR AZWAN

11 November 2021, 4:10 pm
PETALING JAYA – “Mama redha atas pemergian mu wahai anak, mama hanya rindukan awak maafkan mama”.
Itulah perkongsian seorang ibu selepas anak yang dikandungnya selama sembilan bulan telah pergi buat selamanya setelah dipercayai menghidapi komplikasi jantung.
Menerusi perkongsian video oleh Muniey Nurnasuha di laman sosial Facebook, dia menceritakan kisah anaknya yang meninggal dunia disebabkan masalah jantung berlubang sejam selepas dilahirkan.
“Allah S.W.T mudahkan perjalanan adik, 40 minggu tiga hari pukul 8 pagi, mama ada rasa sakit perut dan keluar darah, dalam pukul 10 lebih baru pergi ke Hospital Serdang.
“Pukul 4 petang dah masuk wad bersalin dan pecah air ketuban, pukul 6 petang mama dah tak tahan dan terus teran lalu lahir adik pukul 6.19 petang tapi Allah S.W.T lebih sayangkan adik dan jemput adik pukul 7.40 malam,” katanya di dalam Facebook.
Tambahnya lagi, dia berasa sangat lega apabila dia sempat menguruskan segala urusan jenazah bayinya itu selepas beliau dibenarkan keluar wad sehari selepas bersalin.

“Keesokan harinya, mama dibenarkan keluar dan sempat menguruskan urusan adik dekat forensik, waktu itu mendung sangat macam dah nak hujan, selepas selesai pengebumian terus hujan, Allah S.W.T permudahkan urusan kita, mama rindu awak,” ujarnya.
Susulan perkongsian itu, rata-rata orang ramai berkongsi rasa sedih dan mendoakan supaya wanita itu sentiasa kuat dalam menghadapi ujian yang sedang dilaluinya.
“Alahai comelnya anak syurga, semoga awak dan suami tabah menerima ujian Allah S.W.T, awak perlu kuat dengan semua dugaan ini, nanti anak tunggu di pintu syurga,” kata Ita Baharin.
“Moga awak dan suami terus tabah, Allah S.W.T lebih sayangkan dia, anak syurga semoga menjadi asbab membawa ayah dan ibunya ke syurga juga,” jelas Firdaus Samsuddin.
“Salam takziah buat awak sekeluarga, bermainlah di syurga kerana awak sangat kacak nanti tunggu ibu dan ayah awak di syurga, semoga awak sentiasa kuat wahai sahabat,” ujar Zaitie Arshad. – K! ONLINE


Sakinah tak takut Tuhan murka ke – Netizen
Oleh SAIRUL ZAMRI MISRANI

11 November 2021, 4:20 pm
PETALING JAYA – Agak lama menyepi daripada kontroversi, pelakon Sharifah Sakinah sekali lagi menjadi bualan netizen selepas memuat naik foto menggoda, berendam dalam tab mandi dengan menampakkan sebahagian tubuhnya.
Dalam gambar yang menampakkan sebahagian tubuh hanya diliputi buih mandian itu, Sakinah turut memaklumkan bahawa dia sudah mula memasuki set penggambaran selepas lama berehat dan bercuti panjang.
“Setelah lama berehat, akhirnya saya kembali ke set. Berbalik kepada cinta pertama saya (lakonan),” tulisnya pada ruangan kapsyen.
Biarpun gambar tersebut menunjukkan dirinya sedang berada di dalam set penggambaran, ruangan komen perkongsian berkenaan terus dibanjiri respons panas netizen.
Masing-masing dilihat berebut-rebut menjadi ustaz dan ustazah menegur penampilan berani Sakinah walaupun demi tuntutan pekerjaan.
Perkongsian pelakon drama Girlfriend Aku Dari Neraka juga disifatkan tidak sesuai serta terlalu sensitif apatah lagi dia berstatus seorang ibu.

“Saya nak menegur sikit boleh? Saya tak tahulah sama ada saya ni layak untuk tegur awak atau tidak. Tapi sebagai seorang Muslim, saya nak beri teguran agar awak sentiasa beringat.
“Kita sebagai wanita ada auratnya dan ada sebab kenaoa kita perlu sentiasa menutup bahagian tersebut.
“Awak, tak takut ke murka Allah. Perlu ke asyik nak tayang aurat je. Ingatkan dah berubah, tapi tetap sama je. Tak melambangkan wanita Islam langsung.
“Dunia akhir zaman memang begini. Bangga tayang dedah aurat sana sini. Inilah pengaruh Barat. Semoga diberi hidayah untuk terus jadi wanita Islam yang baik,” tulis netizen.
Bahkan ada juga yang mempersoalkan, adakah Sakinah beragama Islam atau tidak.
“Maaf saya nak tanya, Kak Sakinah Islam ke tak? Saya keliru. Maaf saya hanya nak tanya sebab saya tak tahu,” celah netizen yang lain.
Dalam pada itu, terdapat juga netizen yang turut mendoakan agar pemilik nama lengkap Sharifah Nurul Sakinah Syed Abu Bakar Al-Khaired itu diberikan hidayah untuk berubah ke arah yang lebih baik suatu hari nanti.
Terdahulu, adik kepada pelakon dan penyampai radio Sharifah Shahirah itu sempat terbang ke luar negara pada Mei lalu bagi menjalani rawatan penyakit Attention-Deficit Hyperactivity Disorder (ADHD) yang dihadapinya sejak sekian lama. – K! ONLINE


Buruh laku amang seksual dipenjara 10 tahun
Oleh MOHD AZLI ADLAN

11 November 2021, 4:34 pm
KUALA TERENGGANU – Perbuatan serakah seorang buruh melakukan amang seksual terhadap anak saudara perempuannya berusia lima tahun berbalas apabila dijatuhi hukuman penjara 10 tahun dan dua sebatan oleh Mahkamah Sesyen di sini hari ini.
Hakim Nooriah Osman memerintahkan hukuman demikian selepas tertuduh yang merupakan lelaki berusia 45 tahun membuat pengakuan bersalah selepas dua pertuduhan dibacakan.
Beliau menjatuhkan hukuman penjara 10 tahun dan satu sebatan bagi setiap pertuduhan selain memutuskan hukuman bagi kedua-dua pertuduhan dijalankan serentak.
Berdasarkan pertuduhan pertama, lelaki itu didakwa melakukan amang seksual fizikal terhadap kanak-kanak perempuan tersebut.
Perbuatan tersebut didakwa dilakukan di sebuah rumah di daerah Dungun pada pukul antata 6 pagi hingga 7 pagi, 13 Mac lalu.
Bagi pertuduhan kedua pula, tertuduh didakwa mengulangi semula perbuatan terhadap terhadap mangsa di lokasi dan masa sama pada keesokkan harinya.

Dia didakwa mengikut Seksyen 14(A) Akta Kesalahan Seksual Kanak-Kanak 2017 yang memperuntukkan hukuman penjara maksimum 20 tahun dan sebat jika sabit kesalahan.
Pendakwaan dikendalikan Timbalan Pendakwa Raya, Intan Hilwani Mat Rifin manakala tertuduh pula tidak diwakili peguam. – K! ONLINE


Jangan lengahkan pembahagian harta pusaka – Raja Muda Perlis
Oleh NUR NAZLINA NADZARI

11 November 2021, 4:39 pm
KANGAR – Umat Islam di negara ini dinasihatkan untuk tidak melengah-lengahkan urusan pembahagian harta pusaka kerana sikap tersebut boleh merugikan ekonomi mereka sendiri.
Raja Muda Perlis, Tuanku Syed Faizuddin Putra Jamalullail bertitah, pengurusan harta pusaka umat Islam perlu ditadbir dengan cekap dan baik supaya pihak yang layak mendapat haknya seperti ditentukan dalam hukum faraid.
“Berdasarkan laporan akhbar sebelum ini, hampir RM70 bilion nilai harta pusaka dengan majoritinya milik orang Melayu beragama Islam di negara ini tidak dituntut sejak negara mencapai kemerdekaan sehingga kini.
“Sikap melengah-lengahkan urusan pembahagian harta pusaka perlu dikikis dalam diri masyarakat kerana ia akan merugikan ekonomi umat Islam itu sendiri,” titah baginda selepas merasmikan sistem Faraid Simple Tier atau eFaST oleh Jabatan Kehakiman Syariah Negeri Perlis (JKSNPs) secara dalam talian, hari ini. – K! ONLINE


RM40 juta atasi banjir di Selangor
Oleh ISKANDAR SHAH MOHAMED

11 November 2021, 3:55 pm
SHAH ALAM – Kerajaan Selangor memperuntukkan kos berjumlah hampir RM40 juta bagi melaksanakan projek pembaikan di 50 kawasan utama banjir di negeri ini.
Lokasi itu antaranya melibatkan Seksyen 13, di sini; Taman Meru Daya (Klang);  Kampung Salak Tinggi (Sepang) dan Selayang Baru (Gombak).
Pengerusi Jawatankuasa Tetap Infrastruktur, Kemudahan Awam, Pemodenan Pertanian dan Industri Asas Tani negeri, Ir. Izham Hashim berkata, tindakan segera itu antaranya meliputi RM25.7 juta  bagi kerja mengorek dan mendalamkan sungai serta kolam.
“Selain itu, ia melibatkan pembinaan dan menaik taraf ban selain memasang pam baharu serta merobohkan struktur haram dalam rizab sungai.
“Sejumlah RM4 juta pula diperuntukkan bagi membina kolam takungan Bluewater, Seri Kembangan dan RM10 juta untuk kolam takungan banjir di Lebuhraya Grand Shapadu berdekatanTaman Mutiara Bukit Raja,” katanya pada sidang akhbar hari ini.
Jelas beliau, pelaksanaan projek itu bertujuan mengurangkan kekerapan dan kesan banjir terhadap penduduk di semua kawasan berkenaan.

“Kita memahami bencana banjir mengakibatkan mangsa terpaksa menanggung kerugian akibat kerosakan harta benda.
“Justeru, semua kerja pembaikan  akan bermula dalam tempoh terdekat dan dijangka siap secara berperingkat sehingga April tahun depan,” ujarnya.
Tambah Izham, punca utama banjir akibat jumlah taburan hujan tinggi melebihi 65 milimeter dalam tempoh singkat selain sistem saliran dan sungai yang tidak mampu menampung kapasiti aliran.
“Selain itu, kepesatan pembangunan menjadi faktor kekerapan banjir dan halangan struktur bangunan haram dalam rizab sungai memberi kesan terhadap kelancaran aliran air,” katanya.
Pada 26 September lalu, pekarangan Stadium Malawati dan kawasan berhampiran di Seksyen 13 digenangi air sehingga 1.2 meter selepas hujan lebih sejam di bandar raya ini.
Keadaan itu menyebabkan ada kereta ditenggelami air sebelum pasukan Jabatan Bomba dan Penyelamat (JBPM) dari Balai Bomba Shah Alam tiba di tempat kejadian. -K! ONLINE


Harimau Malaya tinggal kurang 200 ekor
Oleh MOHD RASDAN AHMAD

11 November 2021, 3:24 pm
PETALING JAYA – Spesies terancam Harimau Malaya dijangka bakal pupus dalam tempoh lima hingga 10 tahun lagi apabila jumlah terbaru spesies tersebut kini dianggarkan tidak sampai 200 ekor.
Menteri di Jabatan Perdana Menteri (Parlimen dan Undang-undang), Datuk Seri Wan Junaidi Tuanku Jaafar berkata, dalam memastikan kelangsungan hidup Harimau Malaya, jemaah menteri bersetuju untuk melaksanakan sembilan tindakan strategik Konservasi Harimau Malaya bagi tempoh 10 tahun mulai tahun ini hingga 2030.
“Antara pendekatan itu termasuk mengukuhkan usaha menghentikan penurunan populasi Harimau Malaya melalui rondaan penguatkuasaan dan pengawalan ‘boots on the ground’ serta pemeliharaan dan pemuliharaan habitat semula jadi spesies berkenaan.
“Selain itu, meningkatkan tadbir urus baik keberkesanan dalam melaksanakan konservasi Harimau Malaya melalui penubuhan Pasukan Petugas Kebangsaan bagi Konservasi Harimau Malaya, Unit Konservasi Harimau Malaya di bawah Jabatan Perlindungan Hidupan Liar dan Taman Negara (Perhilitan),” katanya pada sesi Waktu Pertanyaan Menteri di Dewan Rakyat hari ini.
Beliau berkata demikian ketika mewakili Menteri Tenaga dan Sumber Asli, Datuk Seri Takiyuddin Hassan yang dijangkiti Covid-19, bagi menjawab soalan Che Alias Hamid (Kemaman-Pas) yang ingin tahu mengenai usaha yang dilakukan oleh kerajaan bagi memastikan Harimau Malaya yang menjadi spesies ikonik negara tidak pupus.
Beliau berkata, pendekatan seterusnya adalah memperkasakan inisiatif bagi memastikan kelangsungan hidup Harimau Malaya melalui penyediaan instrumen kewangan inovatif dan skim akreditasi habitat Harimau Malaya.

Katanya, kerajaan juga mewujudkan kerjasama dengan zoo dan universiti supaya kelangsungan hidup Harimau Malaya dapat dipanjangkan, dengan menyimpan spesis itu di negara lain termasuk Amerika Syarikat dan Singapura seperti Tapir sebelum ini.
Penyelidikan terperinci juga dijalankan supaya ‘inbreeding’ Harimau Malaya di kawasan jagaan boleh dilaksanakan sementara merancang mewujudkan pusat konservasi Harimau Malaya untuk menempatkan harimau yang dijumpai sebelum dilepaskan. – K! ONLINE


Chong Wei ingin beli siakap Langkawi untuk ulangtahun perkahwinan
Oleh KOSMO!

11 November 2021, 3:16 pm
PETALING JAYA – Penangan ikan siakap dari Langkawi terus menjadi bualan rakyat Malaysia apabila kali ini bekas jaguh badminton dunia, Datuk Lee Chong Wei pula ‘berkenan’ untuk membeli juadah tular tersebut sempena ulang tahun perkahwinannya.
Chong Wei yang berkahwin dengan isterinya, Datin Wong Mew Choo pada tahun 2012 lalu menyatakan hasrat berkenaan menerusi satu muat naik gambar perkahwinannya di laman Instagramnya semalam.
“Selamat ulang tahun perkahwinan yang ke sembilan buat isteriku. Tahun depan sudah tahun ke-10 kan, mari kita rancang ulang tahun ke-10 yang romatik dengan keadaan semasa Covid-19 yang semakin bertambah baik. Saya sudah impikan Bora-bora dan Tasik Louise.
“Ulang tahun ke sembilan kali ini sederhana sikit namun saya akan belikan kamu ikan siakap dari Langkawi,” katanya di ruangan kapsyen.
Perkongsian tersebut yang mendapat lebih daripada 115,000 tanda suka turut menerima pelbagai reaksi daripada rakyat Malaysia yang kebanyakannya mengakui terhibur dengan sisi kelakar jaguh badminton itu.
“Selamat ulang tahun perkahwinan Datuk, saya fikir Datuk boleh masuk rancangan Maharaja Lawak Mega,” kata @izaanchin.

“Tak pernah tak kelakar. Buktikan Datuk mampu beli siakap tu, sangat popular ikan tu sekarang,” ujar @sodeahannaabdullah.
“Selamat ulang tahun perkahwinan Datuk dan Datin. Semoga gembira di tahun-tahun mendatang. Ayat Datuk tak pernah gagal membuat saya ketawa,” usik @jailanirashid.
Menerusi perkongsian sama, Chong Wei turut menceritakan kenangan dia melamar isterinya itu sewaktu mereka berada Gold Coast, Australia beberapa tahun yang lalu.
“Itu adalah momen yang paling gementar bagi saya, lebih gemntar daripada final Olimpik, lebih gementar daripada waktu mengambil keputusan Sijil Pendidikan Malaysia (SPM). Saya berlatih ayat lamaran berulang kali namun bila buka mulut masih juga tergagap-gagap.
“Jatuh saya ‘terjatuh’ bila awak membisu selepas dilamar. Adakah saya tidak cukup bagus untuk awak? Tidak cukup kacak kah saya? Saya lihat cermin setiap hari, bukan Andy Lau, tapi muka saya boleh lah cari makan,” katanya.
Tambah beliau, selepas terdiam beberapa ketika, Mew Choo dengan mata yang bergenang air mata mengatakan ya sebelum mereka berpelukan dan menangis bersama.
“Sehingga hari ini saya masih mencubit diri sendiri kerana sukar untuk mempercayai kita sebenarnya bersama dengan dua anak lelaki yang tampan. Tidak sabar untuk meniti hari tua bersama kamu berpegangan tangan.
“Saya berjanji dengan kedua ibu bapa awak saya akan melindungi awak apabila saya mengahwini awak. Saya akan menunaikan janji itu,” luah beliau.
Terdahulu, Kosmo! Online minggu lalu melaporkan beberapa individu memuat naik gambar resit dibayar mereka di sebuah restoran makanan laut di Langkawi yang mencecah ribuan ringgit sehingga mendapat perhatian banyak pihak.
Penularan harga yang perlu dibayar itu juga turut menarik perhatian Kementerian Perdagangan Dalam Negeri dan Hal Ehwal Pengguna (KPDNHEP) untuk turut menyiasat kebenaran dakwaan tersebut.- K! ONLINE


Jurutera palsukan tandatangan didenda RM40,000
Oleh NUZULSHAM SHAMSUDDIN

11 November 2021, 3:20 pm
KUALA LUMPUR – Seorang jurutera sebuah syarikat perunding pembinaan didenda RM40,000 oleh Mahkamah Sesyen di sini hari ini atas pertuduhan memalsukan tandatangan pada sebuah buku berhubung cadangan pembinaan sebuah banglo.
Hakim Azura Alwi menjatuhkan hukuman itu terhadap Toh Hwee Sheng, 46, selepas lelaki itu mengaku bersalah atas pertuduhan yang disabitkan ke atasnya.
Mahkamah turut memerintahkannya tertuduh dipenjara enam bulan lagi sekiranya gagal membayar jumlah denda itu. Tertuduh membayar denda berkenaan.
Mengikut pertuduhan, Hwee Sheng didakwa dengan curangnya menggunakan suatu dokumen sebagai tulen iaitu sebuah buku ‘Structure Design Calculation’ bertarikh 2 Ogos 2014 berhubung kiraan dan pelan struktur bagi cadangan membina sebuah banglo dua setengah tingkat di atas Lot PT 1, No 1, Jalan 5, Selayang Baru, Mukim Batu, Gombak, Majlis Perbandaran Selayang daripada Lieng Consult kepada seorang lelaki berpangkat Datuk iaitu pemilik tanah yang mana tertuduh mempunyai sebab untuk mempercayai dokumen itu adalah palsu.
Kesalahan itu dilakukan kesalahan antara 2 hingga 12 Ogos 2014, di No 2A & B, Jalan 53, Desa Jaya Kepong di sini, mengikut Seksyen 471 Kanun Keseksaan yang memperuntukkan hukuman penjara maksimum dua tahun atau denda atau kedua-duanya.
Terdahulu Pegawai Pendakwa Suruhanjaya Pencegahan Rasuah Malaysia (SPRM) Mohd. Aliff Shaharuzaman memohon hukuman setimpal bagi memberi pengajaran kepada tertuduh kerana amalan pemalsuan dan meniru tandatangan pemilik syarikat adalah kesalahan serius dan menjadi barah dalam masyarakat jika tidak ditangani.

Bagaimanapun tertuduh yang tidak diwakili peguam merayu hanya hukuman denda dikenakan ke atasnya dengan jumlah yang minimum kerana merupakan kesalahan pertama dan kesal serta insaf dengan kesalahan yang dilakukan. – K! ONLINE


Lori ubah suai, bawa muatan lebih
Oleh NOR SHAFAWATI YUP

11 November 2021, 3:42 pm
SEREMBAN – Sebuah lori membawa muatan batu dikesan melakukan pengubahsuaian struktur badan bagi membolehkannya membawa lebih banyak muatan untuk satu perjalanan.
Ketika ditimbang dalam Ops Tutup Khas, Jabatan Pengangkutan Jalan (JPJ) di sini hari ini mendapati muatan dalam lori yang dipandu seorang lelaki berusia 31 tahun itu melebihi 92 peratus, hampir menyamai muatan bagi dua lori.
Pengarah JPJ Negeri Sembilan, Hanif Yusabra Yusuf berkata, dalam ops yang bermula sejak Isnin lalu itu, pihaknya menahan lori di Lebuhraya Utara- Selatan di sekitar Seremban, Nilai dan Port Dicksin yang didapati membawa muatan melebihi had sebelum kenderaan perdagangan itu dibawa ke Nilai Impian untuk ditimbang.
“Dalam operasi yang bermula pukul 7 pagi, pihak kami melakukan pemeriksaan terhadap 35 lori sebelum lapan daripadanya diambil tindakan kerana melakukan pelbagai kesalahan termasuk muatan melebihi had. Sebanyak 28 notis dikeluarkan.
“Dalam pemeriksaan ini juga, pihak kami mengesan lori yang membuat penambahan pada pagar dan lantai bagi membolehkan lebih banyak muatan dapat dibawa. Ini satu kesalahan mengikut Seksyen 57 Akta Pengangkutan Awam Darat (APAD) 2010, Kesalahan Teknikal bagi Kenderaan Perdagangan (Ubah Suai Struktur dan Kelengkapan Kenderaan Tanpa Kebenaran),” katanya.
Jelas Hanif Yusabra, pihaknya mengesan taktik digunakan pemilik lori berkenaan sudah banyak dilakukan dan ia membahayakan pengguna jalan raya lain bukan sahaja dibimbangi muatan akan terkeluar dari lori, malah dikhuatiri hilang kawalan.

“Berat dengan muatan (BDM) yang tertera pada lori berkenaan hanya dibenarkan 23,500 kilogram (kg), namun selepas ditimbang BDMnya adalah seberat 45,290 kg iaitu melebihi had sebanyak 92 peratus,” katanya.
Tambah beliau, sepanjang Januari sehingga Oktober 2021, sebanyak 39,692 kenderaan berat diperiksa dan sebanyak 25,150 kesalahan dikesan menerusi Ops Tutup Khas di seluruh Negeri Sembilan.
“Kesalahan membabitkan lebih muatan adalah tertinggi iaitu sebanyak 6,972 kes dan diikuti kesalahan teknikal sebanyak 6,799 kes.
“Bagi kesalahan membawa lebih muatan mengikut Seksyen 57(1)(b)(vi) APAD 2010, boleh dikenakan hukuman denda mengikut Seksyen 57(3) akta sama,” katanya. – K! ONLINE


Hanya 50 peratus majikan patuh Akta 446
Oleh AMREE AHMAD

11 November 2021, 3:51 pm
PUTRAJAYA – Kementerian Sumber Manusia kesal kerana hanya 50.01 peratus majikan di Semenanjung Malaysia yang menyediakan penginapan sempurna untuk para pekerja mereka.
Selebihnya itu masih tidak lagi patuh Akta Standard Minimum Perumahan, Penginapan dan Kemudahan Pekerja 1990 Pindaan 2019 atau Akta 446 yang telah dikuatkuasakan tahun lalu.
Timbalan Menterinya, Datuk Awang Hashim berkata, sejak Februari lepas sehingga semalam, hanya 17,128 majikan berjaya memenuhi keperluan akta itu hasil operasi penguatkuasaan.
Ia melibatkan keseluruhan 34,248 majikan dengan sejumlah 150,248 asrama atau kuarters pekerja berpusat (CLQ) diperiksa oleh Jabatan Tenaga Kerja Semenanjung Malaysia (JTKSM).
“Baki 17,120 majikan ingkar akta ini dengan sebanyak 1,169 kertas siasatan telah dibuka dan daripada itu kita dapat izin kompaun ke atas 796 kes dengan nilai RM9,149,000,” katanya.
Mengulas lanjut, Awang berkata, daripada jumlah majikan yang degil itu, 134 kertas siasatan sudah pun mendapat izin pendakwaan dengan denda keseluruhannya berjumlah RM841,000. – K! ONLINE


Teruja doktor gigi masuk Pulau Aman
Oleh NOOR HASLIZA NUSI

11 November 2021, 3:35 pm
SEBERANG PERAI – Penduduk di Pulau Aman dekat Batu Kawan di sini dikejutkan dengan kehadiran doktor dan sekumpulan jururawat di kediaman mereka hari ini.
Rata-rata penduduk berusia di antara 20 hingga 54 tahun itu meluahkan rasa terkejut dan teruja setelah pertama kali dikunjungi kumpulan perubatan itu menerusi Program Kampung Angkat Pergigian bersempena Minggu Kesedaran Kanser Mulut 2021 yang diketuai Pegawai Perubatan, Dr. Muhammad Hafiz Yaakob bersama 15 kakitangan termasuk pegawai perubatan dari Klinik Pergigian Nibong Tebal.
Seorang penduduk, Salwa Mad Saad, 54, yang lumpuh separuh badan berkata, dia tidak menyangka yang kediamannya akan dikunjungi sekumpulan jururawat bagi menjalani pemeriksaan gigi.
“Sudah bertahun tidak periksa gigi setelah lumpuh sejak 10 tahun lalu. Terkejut sebaik doktor mai (datang) depan pintu rumah dan memperkenalkan diri sebelum meminta memeriksa gigi.
“Pertama kali doktor periksa gigi di rumah dan kami tak perlu seberang laut menaiki bot untuk ke klinik,” katanya kepada Kosmo! di sini hari ini.
Sementara itu, seorang lagi penduduk, Sarina Harun, 54, pula memberitahu, dia menyambut baik program angkat yang julung kali diadakan di Pulau Aman.

“Ini sememangnya memberi satu kemudahan buat kami dan tidak perlu lagi mengambil masa lama untuk ke klinik gigi yang terletak di Seberang.
“Anak dan dua cucu gembira dapat periksa gigi percuma dan mempelajari cara menggosok yang betul dan sebagai persiapan awal sebelum sesi persekolahan dibuka pada 22 November nanti,” ujarnya. – K! ONLINE


Penjana Kapital jalin kerjasama dengan AC Ventures
Oleh MOHD. HUSNI MOHD. NOOR

11 November 2021, 3:38 pm
PUTRAJAYA – Penjana Kapital Sdn. Bhd. (Penjana Kapital) memeterai penjanjian dengan AC Ventures, sebuah firma pelaburan modal teroka terkemuka di Indonesia bagi meneroka manfaat perniagaan dan pelaburan bernilai lebih AS$1 trilion (RM4 trilion).
Menteri Kewangan Tengku Datuk Seri Zafrul Tengku Abdul Aziz berkata, majlis memeterai perjanjian itu berlangsung di Jakarta, Indonesia bersempena lawatan Perdana Menteri, Datuk Seri Ismail Sabri Yaakob ke republik itu empat hari lalu.
Beliau berkata, AC Ventures adalah salah satu daripada lapan pengurus dana modal teroka yang terpilih dibawah Program Dana Penjana Nasional, sebuah program yang dikendalikan oleh Penjana Kapital.
“AC Ventures telah bekerjasama dengan Translink Capital dan Vertex Force untuk melabur di dalam salah satu dana oleh Dana Penjana Nasional, SEA Frontier Fund yang memfokus kepada syarikat pemula niaga Malaysia untuk, antara lainnya, menembusi pasaran Indonesia serta menjalinkan kerjasama di dalam ekosistem teknologi serantau.
“AC Ventures juga mempunyai portfolio hampir 100 syarikat dan telah melabur ke dalam syarikat pemula niaga terkenal seperti Carsome, Xendit, Stockbit, Eden Farm dan Ula. Saya mengalu-alukan keputusan AC Ventures untuk menguatkan kerjasama dengan Penjana Kapital dan melabur dalam syarikat pemula niaga Malaysia,” katanya menerusi kenyataan akhbar hari ini.
Katanya, pelaburan ini adalah amat penting untuk merangsang ekosistem industri negara dengan menggalakkan inovasi dan melengkapkan usahawan tempatan dengan sumber yang diperlukan untuk mengembangkan perniagaan dan mencapai kejayaan terutamanya di Indonesia.

Tengku Zafrul berkata, menerusi pengetahuan industri tempatan yang luas dan rangkaian perniagaan yang besar oleh AC Ventures, syarikat pemula niaga Malaysia mempunyai peluang lebih baik untuk mencapai kejayaan dalam pasaran ekonomi Indonesia yang bernilai AS$1 trilion (RM4 trilion).
Menurutnya, melalui kerjasama antara Penjana Kapital dan AC Ventures, dana SEA Frontier Fund akan menggandakan usaha dalam strategi pelaburan yang tertumpu kepada syarikat pemula niaga yang ingin menjalankan perniagaan merentas sempadan serantau. – K! ONLINE


Ribut petir landa beberapa kawasan di Sabah dan Sarawak
Oleh EDDY AQMAL MOHAMED HAMIDI

11 November 2021, 3:27 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir di beberapa kawasan di Sabah dan Sarawak yang dijangka akan berpanjangan sehingga pukul 5 petang hari ini.
MetMalaysia menerusi satu kenyataan berkata, kawasan yang dijangka akan dilanda ribu petir di Sabah adalah di pedalaman Sipitang, Tenom dan Beaufort, di pantai barat pula adalah di Papar, Putatan, Penampang, Kota Kinabalu, Tuaran dan Kota Belud.
“Turut diramalkan dilanda ribut petir adalah di Tawau dan Kudat manakala di Sarawak pula kawasan yang dijangka mengalami ribut petir adalah di daerah Limbang,” katanya.
Bagaimanapun, tiada sebarang ramalan cuaca dikeluarkan melibatkan negeri atau kawasan lain setakat ini.
Terdahulu, Kota Kinabalu dan beberapa lagi daerah berhampiran dilaporkan dilanda banjir kilat Oktober lalu susulan hujan lebat berterusan selama beberapa jam serta angin kencang yang mengakibatkan kejadian pokok tumbang dan kerosakan bangunan.- K! ONLINE


Keputusan akhir pendakwaan amah bunuh bayi 3 Disember depan
Oleh NORHAYATI YAHAYA

11 November 2021, 3:46 pm
SHAH ALAM – Keputusan akhir pendakwaan seorang amah Indonesia yang didakwa membunuh anaknya yang baharu dilahirkan, dua tahun lalu ditetapkan 3 Disember depan.
Hakim Datuk Mohd. Yazid Mustafa menetapkan tarikh tersebut selepas mendengar hujahan terakhir daripada Timbalan Pendakwa Raya Wan Ariff Muzammil Wan Mohamed dan hujahan balas oleh peguam, S. Selvi, yang mewakili tertuduh, Welmince Alunat, 40.
Keputusan tersebut akan menentukan sama ada Welmince dipanggil bela diri atau dilepaskan dan dibebaskan.
Dalam prosiding tersebut, Wan Ariff menegaskan pihaknya telah membuktikan prima facie yang perlu dijawab oleh Welmince yang merupakan ibu bayi tersebut.
Jelasnya, merujuk keterangan Ketua Unit Forensik Hospital Ampang, Dr. Kamaruzaman Abd. Karim sebagai saksi pendakwaan kesembilan (SP9) menyatakan terdapat “compression mark” pada bahagian muka sebelah kiri mangsa.
“Tanda itu tidak akan sebesar itu kalau mangsa diletakkan begitu sahaja tetapi ia berlaku akibat kepalanya diperonyok atau ditekan.

“SP9 turut memaklumkan apabila darah berkumpul pada bahagian bawah (dalam keadaan posisi kepala di bawah di dalam baldi dan kaki berada ke atas) akan menyebabkan bayi tersebut sesak nafas dan pengaliran darah tersekat,” katanya.
Mengikut pertuduhan, Welmince didakwa membunuh bayinya yang baru dilahirkan di dalam bilik mencuci dan menjemur pakaian, di Jalan Cempaka, Taman Cempaka, Ampang pada pukul 7 pagi, 22 Ogos 2019.
Dia didakwa melakukan kesalahan mengikut Seksyen 302 Kanun Keseksaan yang memperuntukkan hukuman gantung sampai mati, jika sabit kesalahan.
Seramai 17 saksi pendakwaan dipanggil memberi keterangan.
Akhbar sebelum ini melaporkan amah warga Indonesia yang baharu melahirkan bayinya dirumah majikannya difahamkan telah memijak anaknya sebelum mangsa dimasukkan ke dalam baldi dengan keadaan kepalanya di bawah dan kaki di atas. -K! ONLINE


Ops Noda : Lapan wanita warga asing ditahan
Oleh NOR SHAFAWATI YUP

12 November 2021, 11:27 pm
SEREMBAN – Tindakan dua lelaki tempatan yang menggajikan lapan wanita warga asing tanpa premit yang sah terbongkar selepas kesemua mereka ditahan dalam operasi ‘Ops Noda’ di sekitar Nilai di sini malam semalam.
Ketua Jabatan Siasatan Jenayah Negeri Sembilan, Asisten Komisioner Muhammad Izzudin Runggai berkata, bertindak atas maklumat awam sepasukan polis dari Jabatan Siasatan Jenayah Ibu Pejabat Polis Kontinjen (IPK) Negeri Sembilan dan Ibu Pejabat Polis Daerah Nilai telah menyerbu tujuh buah premis di Bandar Baru Nilai, di sini pada pukul 8.50 malam.
“Hasil serbuan di premis tersebut pihak polis telah berjaya menahan lapan wanita warga asing berusia 26 hingga 39 tahun dan dua lelaki tempatan berusia 60 hingga 61 tahun.
“Siasatan awal mendapati lapan wanita warga asing tersebut bekerja tanpa permit yang sah manakala dua lelaki tempatan itu menggajikan kesemua wanita warga asing itu di premis tersebut,” katanya dalam kenyataan di sini hari ini.
Jelas Muhammad Izudin, kesemua wanita warga asing itu disiasat mengikut Seksyen 15(1) (c) Akta Imigresen 1959 dan 1963 serta Perkara 39 (b) Peraturan-Peraturan Imigresen.
“Manakala dua lelaki tempatan yang ditahan disiasat di bawah Seksyen 55B(1) Akta Imigresen 1959/63 kerana menggajikan pendatang asing tanpa izin.

“Siasatan lanjut masih dijalankan ke atas suspek bagi melihat penglibatan mereka terutama dalam aktiviti pelacuran di kawasan daerah Nilai,” katanya. – K! ONLINE


Farm Fresh lancar Tabung Didik Kasih Anak Yatim
Oleh MOHD RIDZAUDDIN ROSLAN dan SAIRUL ZAMRI MISRANI

12 November 2021, 9:06 pm
SERDANG- Syarikat pengeluar produk tenusu terkenal negara, Farm Fresh Berhad melancarkan Tabung Didik Kasih Anak Yatim dalam usaha mengumpul dana pendidikan anak-anak kehilangan ibu bapa akibat Covid-19.
Dana terkumpul itu bakal disalurkan secara terus kepada Yayasan Didik Negara (YDN) seterusnya diagihkan kepada golongan sasar.
Ketua Pegawai Operasi Farm Fresh, Azmi Zainal berkata, inisiatif itu dilancarkan bagi mengajak rakyat berkongsi rezeki membantu anak-anak kehilangan ibu bapa akibat wabak Covid-19.
“Selepas negara memasuki fasa endemik, banyak pihak memberikan tumpuan memulihkan sektor ekonomi negara, namun ramai terlupa dan terlepas pandang nasib anak-anak malang itu.
“Jadi, kami terpanggil untuk mengajak semua rakyat Malaysia untuk sama-sama berkongsi rezeki menyumbang dalam tabung yang dilancarkan ini,” katanya pada Konsert Kongsi Kasih Farm Fresh X Gegar Vaganza tadi.
Turut hadir Menteri Kanan Pendidikan, Datuk Dr. Mohd. Radzi Md Jidin dan Menteri Pembangunan Wanita, Keluarga dan Masyarakat, Datuk Seri Rina Mohamad Harun.

Pada awal bulan ini, Farm Fresh telah menyumbang dan menyalurkan sejumlah RM500,000 kepada YDN untuk diagihkan kepada murid-murid yang terkesan.
Kempen kutipan dan sumbangan bagi Tabung Didik Kasih Anak Yatim Farm Fresh itu akan berlangsung secara berterusan dan menyasarkan kutipan berjumlah RM3 juta. – K! ONLINE


Hidup berzina selepas tipu untuk dapat Wali Hakim
Oleh KOSMO!

12 November 2021, 7:19 pm
PETALING JAYA – “Kekal hidup dalam zina, beri keterangan palsu untuk dapat wali hakim”.
Peguam Syarie dan Konsultan Perundangan Islam, Fahmi Ramli berkata, dia terkejut apabila mendengar kisah seorang individu didakwa memberi keterangan palsu di Mahkamah Syariah tentang tidak mengetahui keberadaan si ayah kandungnya untuk mendapatkan Wali Hakim.
“Saya terkejut bila terdengar satu kisah yang diceritakan oleh seorang lelaki, dia bertanyakan tentang status pernikahan saudaranya secara wali hakim tiga tahun yang lepas.
“Katanya, mereka dikahwinkan secara wali hakim kerana saudaranya itu bencikan ayahnya yang pernah tinggalkan mereka sejak kecil bersama ibunya, jadi dia dikatakan memberi keterangan palsu di Mahkamah Syariah tentang tidak mengetahui keberadaan si ayah kandungnya sedangkan walinya itu masih hidup,” katanya dalam Facebook.
Tambahnya lagi, menjadi satu kesalahan jenayah bagi sesiapa yang didapati menipu dalam memberikan keterangan di Mahkamah.
“Menipu dalam memberikan keterangan di Mahkamah adalah satu bentuk kesalahan di bawah Seksyen 30 Enakmen Kesalahan Jenayah Syariah Pulau Pinang yang mana ia boleh dikenakan hukuman denda tidak lebih daripada RM3000 atau penjara tak lebih 2 tahun.

“Dalam hukum Syarak, haram bila kita memberikan keterangan palsu atau tidak benar sedangkan kita mengetahui yang perkara itu adalah salah. Apatah lagi haram hukumnya bila kita menipu Mahkamah semata-mata nak dapatkan kebenaran bernikah secara Wali Hakim.
Menurutnya lagi, pernikahan pasangan tersebut tidak sah dan jatuh hukum haram apabila cuba menipu dan menyembunyikan identiti wali mujbir (wali kandung) yang masih hidup.
“Pernikahan pasangan yang terjalin dengan penipuan untuk mendapatkan wali hakim tersebut disisi syarak adalah tidak sah dan haram hukumnya bila ada wali yang masih hidup namun disembunyikan maklumat.
“Pernikahan pasangan tersebut perlu dibuat permohonan faraq nikah dan perlu nikah semula dengan menggunakan wali mujbir tersebut selagi dia masih ada. – K! ONLINE


Langgar mati budak sekolah, pemandu van ditahan
Oleh MUHD AFIQ AL-HAFIZ MAT YUSOF

12 November 2021, 11:35 pm
PETALING JAYA – Seorang pelajar perempuan berusia tujuh tahun meninggal dunia selepas digilis sebuah van di Taman Dahlia, Bandar Baru Salak Tinggi, Sepang hari ini.
Ketua Jabatan Siasatan dan Penguatkuasaan Trafik Selangor, Superintendan Azman Shariat berkata, kejadian berlaku kira-kira pukul 12.10 tengah hari selepas pemandu wanita berusia 31 tahun itu selesai menurunkan penumpang.
“Pemandu van berkenaan telah memandu ke hadapan tanpa menyedari telah melanggar salah seorang pelajar perempuan yang juga penumpang van tersebut ketika mangsa sedang melintas di hadapan van terbabit.
“Sebelum kejadian, mangsa telah diambil oleh pemandu van terbabit dari sebuah sekolah berhampiran dan di hantar ke pusat transit sebelum ke sekolah KAFA,” katanya dalam satu kenyataan di sini hari ini.
Mengulas lanjut, ekoran kejadian, mangsa yang berusia tujuh tahun telah dikejarkan ke unit kecemasan Nilai Medical Centre akibat kecederaan parah pada bahagian kepala.
“Mangsa disahkan meninggal dunia pada pukul 2.30 petang tadi.

“Pemandu van terbabit telah ditahan untuk siasatan lanjut dan kes disiasat di bawah Seksyen 41(1) Akta Pengangkutan Jalan 1987,” jelasnya.
Terdahulu, orang ramai dikejutkan dengan sebuah video tular berdurasi satu minit 26 saat di media sosial Facebook yang memaparkan kejadian membabitkan kanak-kanak perempuan tersebut.- K! ONLINE


Simbah sup panas ke muka pengurus restoran akibat marah penutup makanan cair
Oleh KOSMO!

12 November 2021, 8:00 pm
NEW YORK – Seorang pengurus restoran di Amerika Syarikat didakwa disimbah sup panas oleh pelanggan wanita yang berang akibat mendapati penutup plastik makanannya menjadi cair.
Menerusi satu klip video yang tular di TikTok, pengurus tersebut dilihat berbincang dengan wanita berkenaan yang sedang membuka penutup dan mengajukan bekas sup ke arahnya.
Kemudian, wanita tersebut bertindak secara tiba-tiba dengan menyimbah sup menudo Mexico pedas ke muka pengurus yang berada di meja kaunter restoran terbabit.
Pengurus restoran, 24, berkata, wanita tersebut telah menelefon pihak restoran terlebih dahulu untuk membuat laporan mengenai perkara yang berlaku.
“Dia tidak ingin berbincang walaupun saya telah menawarkan makanan lain sebagai ganti rugi secara percuma serta bayaran balik.
“Selain itu, dia tidak mahukan apa-apa melainkan terus memarahi saya di meja kaunter,” katanya.

Tambahnya lagi, susulan daripada kejadian, laporan polis telah dibuat untuk tindakan selanjutnya.
Sehingga kini, video tersebut telah menerima lebih jutaan tontonan di TikTok. – K! ONLINE


‘Pengembara masa’ ramal serangan makhluk asing menjelang 2022
Oleh KOSMO!

12 November 2021, 8:00 pm
LONDON – Sebuah akaun di TikTok tular kerana menyiarkan klip video dengan ramalan hujan meteor yang membawa bersama makhluk asing akan melanda bumi, lapor akhbar Daily Star semalam.
Ini bukan kali pertama pengguna akaun bernama @aesthetictimewarper, yang dikenali sebagai ‘pengembara masa sebenar’  itu mendakwa ingin membantu manusia dengan membuat banyak ramalan tentang Bumi.
Pada Julai lalu, pengguna akaun itu menyenaraikan lima tarikh dan peristiwa yang akan berlaku menjelang akhir 2021 dan 2022.
Antaranya, pengembara masa itu percaya bahawa tiga remaja akan membuka portal ke alam semesta lain menggunakan telur dinosaur T. Rex pada Disember ini.
Pemilik akaun itu juga juga mengatakan bahawa bandar mitos, Atlantis yang tenggelam akan ditemui di Lautan Atlantik pada tahun 2022, yang menempatkan kehidupan manusia-ikan.
Akaun yang dianggap menyebarkan perkara tidak logik itu juga mengatakan bahawa NASA akan menemui dimensi kembar Bumi ada Ogos lalu dan lapan manusia akan menerima kuasa luar biasa daripada tenaga Matahari yang melampau pada Oktober lepas.

Ramai yang menyuarakan pendapat mereka berkenaan teori itu.
Seorang pengguna malah memberi komen kepada  pengguna Tik Tok dengan lebih 3.9 juta tanda suka dan 611,000 pengikut itu dengan menulis: ‘’Perkara pertama yang saya akan lakukan sebagai pengembara masa: cipta akaun TikTok,’’
Pengguna yang lain bercanda dengan berkata ‘ia akan berlaku sebaik sahaja mereka menghidupkan 5G itu’, dan yang lainnya menambah: “Tiada apa yang dikatakannya menjadi kenyataan. Beritahu kami sesuatu yang benar.”
Pemilik  akaun itu membalas dengan berkata: ‘’Ramai  antara kamu masih tidak percaya saya pengembara masa sebenar, jadi ingat lima tarikh ini.” – Agensi


Tahanan berpakaian wanita elak diberkas
Oleh IVAN AMIRUL

12 November 2021, 8:07 pm
PAPAR – Seorang lelaki warga asing yang melarikan diri dari Depoh Tahanan Imigresen (DTI) Papar pada Rabu lalu akhirnya dapat dicekup selepas tiga hari hidup ‘bebas’.
Suspek yang berusia 35 tahun berjaya dicekup pada pukul 3.15 petang tadi di Pantai Kampung Gusi di sini .
Ketua Polis Daerah Papar, Deputi Superintendan Batholomew Umpit berkata, ketika ditemui, lelaki yang berasal dari Filipina itu berpakaian wanita dipercayai cuba meloloskan diri dari daerah ini.
“Setakat ini 10 individu sudah diberkas manakala empat lagi masih bebas dan usaha memburu mereka sedang diteruskan di beberapa lokasi di sekitar daerah ini.
“Operasi diteruskan dengan kerjasama Jabatan Imigresen (JIM), Pasukan Gerakan Udara, Unit Anjing Pengesan (K9) dan Pasukan Polis Marin,” katanya ketika dihubungi hari ini.
Mengulas lanjut, Batholomew memberitahu, empat suspek yang masih bebas dikenali sebagai Nadzwin Usman, Herman Bilau, Husin Japar dan Pertama Lapanji berusia 24 hingga 43 tahun.

Dalam kejadian pada Rabu lalu, seramai 14 tahanan melarikan diri dari DTI Papar pada pukul 3.30 pagi. Mereka merosakkan siling tandas sebelum memotong jeriji pagar pusat tahanan terbabit. Tujuh daripada mereka ditahan semula pada hari sama manakala dua ditahan semalam. – K! ONLINE


Kompaun bukan kerana pakai logo parti, tetapi langgar SOP
Oleh DIYANATUL ATIQAH ZAKARYA

12 November 2021, 8:34 pm
MELAKA – Polis negeri menegaskan kompaun yang dikeluarkan terhadap seorang individu kononnya disebabkan memakai baju logo parti sehingga tular di laman sosial adalah tidak benar, sebaliknya disebabkan dia telah melanggar Akta 342.
Ketua Polis Melaka, Datuk Abdul Majid Mohd Ali berkata, individu tersebut dikenakan kompaun sebanyak RM4,000 selepas dikesan menganjurkan program jelajah mesra (walkabout) parti berkenaan.
Katanya, tindakan itu secara langsung melanggar Akta Pencegahan dan Pengawalan Penyakit Berjangkit 1988 (Akta 342) serta prosedur operasi standard (SOP) oleh Suruhanjaya Pilihan Raya (SPR) yang tidak membenarkan sebarang jelajah mesra untuk berkempen.
“Kita tidak menghalang mana-mana individu memakai pakaian berlogo parti sepanjang tempoh berkempen pada Pilihan Raya Negeri (PRN) Melaka.
“Kompaun itu dikeluarkan kerana individu tersebut telah melanggar Akta 342 kerana telah menganjurkan atau mengikuti program jelajah mesra calon dengan memakai baju lambang Pakatan Harapan (PH),” katanya.
Tambahnya, kompaun itu juga dikenakan selepas pasukan pemantau sosial media mengesan satu hantaran mengenai kejadian tersebut menerusi akaun Facebook dan Twitter menggunakan nama Fahmi Fadzil.

Gambar tersebut menunjukkan jentera parti itu berkumpul di kedai makan beramai-ramai dengan memakai ves logo parti yang turut dihadiri Pengerusi Pakatan Harapan (PH), Datuk Seri Anwar Ibrahim.
“Kejadian itu dipercayai berlaku pada 10 November dan pasukan pemantau membuat laporan pada pada pukul 6.44 pagi tadi sebelum kertas siasatan dibuka bagi membolehkan individu terbabit dipanggil untuk membantu siasatan,” katanya.
Terdahulu, Fahmi Fadzil yang juga Pengarah Komunikasi PKR membuat hantaran di Twitter ‘Gila, pakai lambang Pakatan Harapan pun kena kompaun, sebab lambang kan sebar virus. Cuma bukan virus covid, tapi virus demokrasi. Itu virus yang mereka paling takut.’
Mengulas lanjut, Abdul Majid turut menggesa mana-mana pemimpin atau individu yang tidak berpuas hati dengan tindakan tersebut tampil membuat laporan dan tidak hanya mengambil kesempatan melakukan serangan politik di media sosial.
“Sekiranya tidak puas hati dengan tindakan polis, janganlah guna media sosial atau pemberita semata-mata kerana itu hanya akan menimbulkan kekeliruan serta menyebabkan rakyat membuat interpretasi sendiri.
“Buatlah laporan kepada Suruhanjaya Integriti Agensi Penguatkuaaan (EAIC) kalau, biar suruhanjaya itu pula yang jalankan siasatan terhadap kami,” katanya.
Sebelum ini, Pengarah Pilihan Raya DAP bagi PRN Melaka, Khoo Poay Tiong turut mendakwa, polis negeri ini melarang pekerja parti memakai baju dengan logo parti di tempat awam dan mengehadkan hanya tiga orang sahaja untuk melakukan kerja memacak bendera. – K! ONLINE


Pertumbuhan ekonomi negara dijangka kekal positif
Oleh SITI A'ISYAH SUKAIMI

12 November 2021, 7:32 pm
PUTRAJAYA – Keluaran Dalam Negeri Kasar (KDNK) Malaysia meningkat sebanyak 3.0 peratus dalam tempoh sembilan bulan pertama tahun ini, berbanding penguncupan 6.4 peratus dalam tempoh yang sama tahun lalu.
Menteri Kewangan, Tengku Datuk Seri Zafrul Tengku Abdul Aziz berkata, prestasi KDNK ini mengambil kira penguncupan 4.5 peratus tahun-ke-tahun (YoY) pada suku ketiga 2021 (S3 2021) yang menggambarkan cabaran dihadapi berikutan langkah pembendungan ketat untuk mengekang lonjakan kes baharu disebabkan kemunculan varian Covid-19 yang membimbangkan (VOC) dan lebih berbahaya.
“Dari segi prestasi KDNK bulanan, penguncupan semakin mengecil kepada 1.1 peratus pada September berbanding 7.6 peratus pada Julai dan 4.7 peratus bagi Ogos 2021, mencerminkan peningkatan dalam aktiviti ekonomi dan sosial susulan momentum Program Imunisasi Covid-19 Kebangsaan (PICK) yang meningkat, seterusnya membolehkan lebih banyak negeri beralih ke Fasa 4 Pelan Pemulihan Negara.
“Meskipun berdepan cabaran sepanjang suku ketiga tahun ini, pelbagai indikator ekonomi utama menunjukkan momentum pemulihan yang kukuh terutamanya apabila negara memasuki suku keempat 2021 (S4 2021) dan menuju ke tahun 2022,” katanya dalam satu kenyataan di sini hari ini.
Tambah beliau, ini termasuk penambahbaikan dalam pasaran buruh dengan kadar pengangguran berkurang kepada 4.5 peratus pada September serta lonjakan 24.7 peratus dalam eksport dan peningkatan 11.6 peratus dalam nilai jualan sektor pembuatan pada bulan yang sama.
“Malah, kita menyaksikan peningkatan pada kedua-dua indeks keyakinan perniagaan dan pengguna yang dipantau oleh MIER serta RM12.8 bilion pelaburan langsung asing (FDI) bersih pada S3 2021, menjadikan jumlah FDI bagi tempoh sembilan bulan pertama tahun ini kepada lebih RM30 bilion,” katanya. – K! ONLINE


Tiada lagi peluang kedua, Nabila Razali ‘Putus’ cinta
Oleh HANISAH SELAMAT

12 November 2021, 7:25 pm
PETALING JAYA – Pernah melalui perpisahan yang memeritkan, penyanyi Nabila Razali meluahkan pengalaman cinta menerusi single Putus yang juga merupakan kesinambungan lagu Peluang Kedua.
Penyanyi itu berkata, selepas lapan tahun mengemudi kerjaya seni, buat julung kali dia berkolaborasi bersama komposer Singapura, Erwin Purnama dalam menzahirkan suara hati.
“Boleh dikatakan lagu Putus menjadi kesinambungan Peluang Kedua kerana tiada lagi peluang ketiga, jadi dengan jalan terbaik adalah perpisahan.
“Kronologi garapan Putus tentu saja bersandarkan kisah cinta yang pernah saya lalui malah rasanya dekat dengan pendengar memandangkan hampir semua orang melalui kesakitan akibat putus cinta.
“Segala rasa dan kesakitan saya kongsikan menerusi karya gabungan saya bersama Erwin Purnama. Susah pasti Putus terlalu bersifat peribadi buat saya kerana ditulis sendiri,” katanya.
Pemilik nama sebenar Nur Nabila Mohd. Razali itu akan melancarkan video promo rasmi Putus pada malam ini sempena ulang tahun kelahirannya yang ke-29 esok.

Tambahnya, single tersebut menjadi hadiah teristimewa buat peminat yang tetap setia memberi sokongan saat jatuh dan bangunnya dalam kerjaya seni.
“Saya pilih tarikh pelancaran sempena hari jadi kerana mahu Putus menjadi kenangan manis dan terindah pada hari bersejarah ini.
“Lagu ini juga sebagai hadiah kepada peminat yang tak pernah berhenti menghulurkan sokongan walaupun ketika saya berada di bawah,” katanya yang mesra disapa Bella.
Putus mengisahkan percintaan seorang wanita yang berakhir dengan perpisahan tanpa rela dan terpaksa meneruskan hidup bersama memori lampau.
Kehilangan insan tercinta membuatkan si wanita itu menjalani kehidupan seadanya sehingga terlupa untuk menyayangi diri sendiri.
Selepas setahun tanpa buah tangan terbaharu, penyanyi yang juga pelakon itu menganggap penerbitan lagu berkenaan sebagai penyemarak semangat.
“Alhamdulillah, selepas Peluang Kedua yang sudah lebih setahun memancing perhatian ramai kini saya kembali dengan menghadiahkan Putus buat peminat.
“Karya kolaborasi pertama saya sepanjang lapan tahun dalam industri seni ini sangat bermakna malah bersyukur dapat berkerjasama dan diberi tunjuk ajar oleh komposer Erwin Purnama,” tambahnya lagi.
Single tersebut juga merupakan lagu kedua terbitan syarikatnya sendiri, Nabila Razali Entertainment dan diedarkan bawah label Universal Music Malaysia.
Lagu Putus boleh didengari dalam semua platform digital bermula 19 November ini.
Sebelum ini, lagu Peluang Kedua ciptaan Hael Husaini dan MFMF mencatat kejayaan dengan meraih Anugerah Platinum Berkembar. – K! ONLINE


Kod bar kit kendiri untuk rekod telus
Oleh AMREE AHMAD

12 November 2021, 7:11 pm
PUTRAJAYA – Kit ujian kendiri bagi pengesanan awal kes Covid-19 kemungkinan besar akan dilengkapi sistem kod bar untuk merekodkan keberadaan alat tersebut secara lebih telus.
Ketua Pengarah Kesihatan, Tan Sri Dr. Noor Hisham Abdullah berkata, ketika ini lebih lima juta kit berkenaan dijual di seluruh negara namun ramai tidak melaporkan keputusan ujian.
“Memang banyak orang beli di farmasi tetapi pelaporan melalui aplikasi MySejahtera amat rendah, mungkin ada simpan dan lebih ditakuti ada tidak kemas kini keputusan,” katanya.
Justeru, beliau membayangkan teknologi kod bar yang unik akan dipasang di setiap kit itu agar Kementerian Kesihatan (KKM) dapat merekodkan pergerakan alat tersebut setelah dibeli.
Sambil mengakui kebarangkalian ada individu menipu dengan beri maklumat salah dalam MySejahtera kerana tidak mahu dikuarantin, beliau berharap masyarakat lebih bersikap jujur.
Ketika ini sudah ada sejumlah 70 jenis kit berkenaan dalam pelbagai jenama untuk ujian pantas antigen dengan harga runcit RM19 seunit manakala borong pula ditetapkan RM16.

“Buat masa ini, ujian saringan dilaksanakan termasuk ke atas kontak rapat dan bergejala masih tinggi dengan sebahagian besar adalah keputusan negatif berbanding positif,” katanya.
Menjelaskan sama ada kementerian itu berhasrat membuka laluan secara jumpa-terus atau walk-in untuk penerima dos penggalak, Noor Hisham berkata, isu tersebut sedang diteliti.
Menurutnya, ia susulan aduan ada tidak menyedari mereka perlu mendapatkan dos berkenaan dan apabila cuba pergi ke pusat pemberian vaksin pula didapati tidak boleh menerima imunisasi tersebut.
Katanya, keadaan tersebut menyaksikan sehingga semalam, kadar penerima vaksin penggalak adalah agak rendah dengan hanya 825,497 dos berkenaan telah pun diberikan di seluruh negara. – K! ONLINE


Sengaja kudung kaki mahu tuntut insurans RM12.8 juta
Oleh KOSMO!

12 November 2021, 6:58 pm
BUDAPEST, HUNGARY – Seorang lelaki dilaporkan sengaja melompat di hadapan sebuah kereta api agar kedua-dua kakinya putus bagi membolehkan dia menuntut wang pampasan insurans berjumlah £2.3 juta (RM12.8 juta), lapor akhbar The Sun semalam.
Sebuah mahkamah di Hungary memutuskan bahawa Sandor Cs., 54, menceroboh masuk ke dalam kawasan landasan kereta api dengan niat agar kedua-dua kakinya digilis.
Insiden yang berlaku pada 2014 itu menyebabkan kedua-dua kaki lelaki itu dipotong dari bahagian lutut ke bawah.
Bagaimanapun, pihak berkuasa mengesan terdapat sesuatu yang tidak kena dengan insiden tersebut apabila tertuduh dilaporkan ada mengambil 14 polisi insurans berisiko tinggi pada tahun dia mengalami kemalangan.
Tertuduh bagaimanapun mendakwa bahawa dia mengambil kesemua insurans tersebut selepas mendapat nasihat kewangan yang memberitahu bahawa pulangan bagi pelaburan dalam polisi insurans adalah lebih tinggi berbanding akaun simpanan.
Isterinya membuat tuntutan insurans sejurus selepas kemalangan, namun syarikat penyedia insurans enggan membayar pampasan kerana mengesyaki kemalangan itu adalah disengajakan.

Tertuduh mengekalkan pengakuan tidak bersalah dan mendakwa bahawa dia terpijak serpihan kaca sehingga menyebabkannya hilang kawalan lalu terjatuh di hadapan sebuah kereta api yang baru berlepas dari stesen.
Siasatan kes itu semakin rumit dan berpanjangan selepas konduktor kereta api menukar kenyataannya dan mendakwa tertuduh sengaja melompat ke hadapan kereta api.
Sebelum itu, dia mengakui bahawa tertuduh terjatuh di hadapan tren tersebut.
Kes itu berakhir dengan tertuduh dijatuhi hukuman penjara tertangguh selama dua tahun dan diarah membayar kos guaman £4,725 (RM26,366).
“Saya berpendapat bahawa keputusan mahkamah amat aneh,” kata Sandor kepada akhbar tempatan, Blikk.
Sandor masih mempunyai beberapa tuntutan insurans yang belum selesai, namun berikutan keputusan mahkamah, dia dijangka gagal dalam tuntutannya. – AGENSI


Tiada masalah rentas negeri asalkan patuh SOP
Oleh AMREE AHMAD

12 November 2021, 6:43 pm
PUTRAJAYA – Kelonggaran diberikan oleh kerajaan untuk pergerakan rentas negeri kepada individu yang lengkap vaksinasi sejak 11 Oktober lalu bukan punca kes Covid-19 meningkat.
Sebaliknya, Ketua Pengarah Kesihatan, Tan Sri Dr. Noor Hisham Abdullah berkata, trend seolah-olah ada pertambahan kes baharu kebelakangan ini ekoran sikap culas masyarakat.
“Sebenarnya rentas negeri tidak beri masalah pun, tetapi ia jadi masalah apabila ramai tidak patuh prosedur operasi standard (SOP),” katanya pada sidang akhbar khas di sini hari ini.
Beliau berkata demikian ketika ditanya kebimbangan ramai kemungkinan lonjakan kes akan berlaku semula susulan kebenaran rentas negeri seperti pernah berlaku akhir tahun lepas.
Mengulas lanjut, Noor Hisham berkata, aktiviti balik kampung atau bercuti di destinasi tertentu bukanlah satu isu tetapi masalah berpunca apabila ramai sesak berkumpul secara serentak sehingga menyebabkan kesesakan. – K! ONLINE


Pakar dakwa makhluk asing sudah berada di Bumi
Oleh KOSMO!

12 November 2021, 7:03 pm
LONDON – Satu kaji selidik di Britain mendapati sebahagian besar penduduknya percaya makhluk asing sudah melawat Bumi dan masih berada di sini, lapor akhbar Daily Star semalam.
Dalam kaji selidik yang dilakukan untuk akhbar berkenaan, 64 peratus warga Britain berkata bahawa mereka percaya makhluk asing sudah melawat Bumi dan percaya entiti tersebut ‘mungkin menyerupai manusia’.
Angkasawan pertama Britain, Helen Sharman berkata, dia percaya makhluk asing boleh berada di Bumi ketika ini dan sedang mengkaji manusia.
Malah, bekas pegawai Pentagon, Luis Elizondo juga bersetuju dan menyatakan bahawa kapal angkasa  tidak dikenali (UAP) yang dikesan tentera Amerika Syarikat (AS) adalah jauh lebih canggih berbanding apa yang diketahui oleh teknologi manusia.
“Kapal angkasa ini menunjukkan ciri-ciri yang tiada dalam inventori AS pada masa ini mahupun dalam mana-mana inventori asing yang kami ketahui,” katanya.
Tambahnya, objek terbang tidak dikenali yang dilaporkan tentera AS merupakan ‘perkara yang tidak mempunyai sebarang perkhidmatan penerbangan yang jelas dan sebarang bentuk pendorongan yang jelas’.

Seorang profesor astronomi di Institut Fromm Universiti San Francisco, Andrew Fraknoi berkata, makhluk asing boleh menjadi sangat asing sehingga kita tidak akan mengenali mereka jika kita melihatnya.
“Kemungkinan yang menarik ialah mereka sebenarnya di sini, tetapi kita tidak tahu,” katanya. – AGENSI


Kematian pelajar Nigeria di DIBJ atas sebab semula jadi
Oleh NUZULSHAM SHAMSUDDIN

12 November 2021, 6:40 pm
KUALA LUMPUR – Mahkamah Koroner di sini hari ini memutuskan Kematian seorang pelajar warga Nigeria, Thomas Orhions Ewansiha, yang meninggal dunia ketika dalam tahanan di Depot Imigresen Bukit Jalil (DIBJ) pada Julai dua tahun lalu adalah atas sebab semula jadi (natural causes).
Koroner Mahyon Talib memutuskan demikian selepas mendengar inkues kes itu yang telah dijalankan sebelum ini.
Dalam penghakimannya, Koroner itu berkata berdasarkan keterangan saksi, Thomas meninggal dunia akibat serangan jantung selain tiada keterangan yang jelas bahawa kematiannya berpunca daripada pengabaian atau unsur jenayah
“Menurut salah seorang saksi inkues, sekiranya si mati diberi rawatan segera berkemungkinan kematiannya dapat dielakkan. Namun tidak dapat dinafikan bahawa pihak depoh Jabatan Imigresen juga telah berusaha untuk menyelamatkan si mati dengan cara menghubungi pihak hospital dengan segera dan memberikan bantuan pernafasan CPR terhadapnya,” katanya.
Tambah Mahyon, berdasarkan keterangan paramedik terdapat usaha untuk menyelamatkan si mati dan ia juga diceritakan secara terperinci oleh rakan sel si mati dan seorang lagi tahanan yang ditempatkan di sel bertentangan, mengenai perkara itu.
“Secara keseluruhannya, tindakan (untuk menyelamatkan si mati) telah diambil namun nasib tidak menyebelahi si mati,” katanya.

Ketika kejadian si mati berusia 33 tahun sedang melanjutkan pengajian di peringkat ijazah doktor falsafah di sebuah universiti swasta dan meninggalkan seorang isteri dan dua anak kecil.
Sementara itu, peguam Rajesh Nagarajan yang mewakili keluarga Thomas ketika ditemui pemberita selepas prosiding berkata pihaknya akan memfailkan rayuan dan memulakan saman sivil terhadap Jabatan Imigresen Malaysia (JIM) atas sebab kecuaian.
“Thomas diberi ubat preskripsi dan rawatan perubatan oleh individu yang tidak berkelayakan. Kami percaya inilah sebabnya dia mengalami serangan jantung.
“Kami bersetuju dengan mahkamah bahawa beliau telah meninggal dunia atas sebab semula jadi, tetapi kerana tidak diberikan rawatan perubatan yang sewajarnya, secara tidak langsung menyebabkan kematiannya,” kata peguam itu.
Sebelum ini, media melaporkan, Thomas adalah antara 20 warga asing yang ditahan dalam satu Ops Bersepadu pada 4 Julai 2019 di kawasan Desa Aman Puri, Kuala Lumpur berikutan aduan awam berkaitan kebanjiran warga Afrika di kawasan itu.
Bagaimanapun, Thomas meninggal dunia pada 9 Julai 2019 ketika berada dalam tahanan Jabatan Imigresen, disyaki terkena serangan sawan ketika sedang tidur. – K! ONLINE


Juruteknik maut, cucu cedera Mazda CX5 bertembung lori
Oleh NOOR HAYATI MAMAT

12 November 2021, 6:32 pm
MARANG – Seorang juruteknik maut manakala cucu lelakinya berusia 20 bulan cedera parah selepas kereta Mazda CX5 dinaiki mereka bertembung dengan sebuah lori di Kilometer 58, Jalan Kuala Terengganu-Kuantan berhampiran Rhu Kubur di sini hari ini.
Dalam kejadian pada pukul 11.30 pagi itu, Azman Awang, 56, meninggal dunia akibat kecederaan parah di bahagian kepala dan beberapa anggota badan.
Ketua Polis Daerah Marang, Deputi Superintendan Mohd. Zain Mat Deris berkata, cucu mangsa, Aisy Mateen Mohd. Amin pula cedera parah di bahagian kepala.
Beliau berkata, sewaktu kejadian, Azman yang bekerja di Sekolah Menengah Imtiaz Dungun dikatakan dalam perjalanan menuju ke sebuah kedai di Jambu Bongkok di sini dari rumah mereka di Rantau Abang, Dungun untuk membeli barang.
“Sebaik tiba di lokasi kejadian, kereta jenis Mazda CX5 dinaiki mereka dikatakan hilang kawalan lalu terbabas ke laluan bertentangan.
“Kereta dipandu mangsa kemudiannya bertembung dengan lori yang dikatakan sedang dalam perjalanan ke depoh penyimpanan di Batu 7, Dungun,” katanya di sini hari ini.

Mohd. Zain berkata, anggota bomba dari Balai Bomba dan Penyelamat Marang mengambil masa kira-kira 15 minit untuk mengeluarkan mangsa yang tersepit di dalam kereta tersebut.
Beliau berkata, mayat Azman telah dihantar ke Unit Forensik Hospital Sultanah Nur Zahirah, Kuala Terengganu untuk dibedah siasat.
“Cucu mangsa yang cedera parah pula dikejarkan ke unit kecemasan hospital sama untuk menerima rawatan dan kes disiasat mengikut Seksyen 41(1) Akta Pengangkutan Jalan 1987,” katanya. – K! ONLINE


Sindiket edar dadah di Lembah Klang tumpas
Oleh ALWANI ZAFIRAH

12 November 2021, 6:48 pm
KUALA LUMPUR – Sindiket pengedaran dadah yang aktif di sekitar Lembah Klang berjaya ditumpaskan selepas tertangkapnya tiga individu di Jalan Yew dan Taman Desa Petaling pada Selasa lalu.
Operasi kira-kira pukul 7.10 malam itu telah dijalankan sepasukan pegawai dan anggota dari Jabatan Siasatan Jenayah Narkotik (JSJN) Kuala Lumpur.
Ketua JSJN Kuala Lumpur, Asisten Komisioner Sahar Abd Latif berkata, kesemua suspek yang ditahan berusia dalam lingkungan 34 hingga 55 tahun yang terdiri daripada dua lelaki warga tempatan dan seorang wanita warga asing yang merupakan isteri kepada suspek kedua yang ditangkap.
“Serbuan pertama dilakukan di hadapan sebuah kedai di Jalan Yew, Pudu dan berjaya menahan seorang lelaki termasuk merampas dadah jenis methamphetamine seberat 254 gram (g) bersama wang tunai berjumlah RM200.
“Sementara serbuan seterusnya dilakukan berhampiran lokasi sama yang membawa kepada penahanan suspek kedua. Polis turut merampas dadah jenis sama seberat 10g bersama wang tunai berjumlah RM247 dan sebuah kereta jenis Peugeot,” katanya dalam kenyataan di sini hari ini.
Mengulas lanjut, susulan penahanan kedua-dua suspek, polis telah membuat satu lagi serbuan di sebuah kondominium di Taman Desa Petaling.

“Kita telah merampas dadah jenis methamphetamine dan ketamin dengan anggaran berat 1.61 kilogram (kg) serta wang tunai berjumlah RM5,980.
“Siasatan awal mendapati, premis tersebut dijadikan sebagai tempat penyimpanan dadah dan telah disewa selama sebulan oleh salah seorang suspek dengan bayaran sewa RM1,200 sebulan.
“Kesemua dadah yang dirampas bernilai RM82,314 sementara nilai sitaan wang tunai RM6,427 manakala rampasan kenderaan RM25,000 menjadikan keseluruhan rampasan bernilai RM113,741,” ujarnya.
Katanya, hasil ujian saringan awal air kencing mendapati ketiga-tiga suspek positif dadah jenis methamphetamine dan dua daripadanya mempunyai rekod lampau berkaitan dadah dan jenayah.
“Kesemua suspek ditahan reman selama tujuh hari bermula Rabu lalu hingga Selasa depan dan kes disiasat di bawah Seksyen 39B Akta Dadah Berbahaya 1952.
“Polis percaya dengan tertangkapnya ketiga-tiga suspek, berjaya menumpaskan kegiatan pengedaran dadah didalangi sindiket ini yang telah aktif sejak tiga bulan lalu.- K! ONLINE


Sorok rokok, arak RM1 juta dalam rumah sewa
Oleh DIYANATUL ATIQAH ZAKARYA

12 November 2021, 6:55 pm
MELAKA – Dalang penyeludupan sindiket pengedaran rokok dan arak tidak bercukai bernilai hampir RM1 juta berjaya dicekup dalam serbuan di sebuah rumah di Taman Sinn Semabok, di sini, semalam.
Suspek berusia 42 tahun itu ditahan sepasukan Cawangan Risik Briged Tengah Pasukan Gerakan Am (PGA) Cheras bersama Cawangan Risik Batalion 6 PGA pada pukul 9.30 pagi di rumah teres berkenaan.
Komander PGA Briged Tengah, Senior Asisten Komisioner Muhammad Abdul Halim berkata, hasil pemeriksaan di premis tersebut pasukannya menjumpai sebanyak 2,097 karton rokok dan 483 kotak arak pelbagai jenama bernilai RM963,684.21.
“Dalam serbuan itu, kita telah menahan seorang lelaki dipercayai dalang sindiket penyeludupan rokok dan arak tidak bercukai dengan penemuan bekalan bernilai hampir RM1 juta di premis berkenaan.
“Kita percaya dengan penahanan suspek, kita juga berjaya melumpuhkan satu sindiket yang menjadikan rumah-rumah di taman perumahan sebagai stor simpanan,” katanya dalam satu sidang media di Balai Polis Banda Hilir, di sini hari ini.
Tambahnya, turut dirampas sebuah kereta jenis Hyundai yang disyaki digunakan dalam kegiatan tersebut.

Mengulas lanjut, beliau berkata, hasil soal siasat, suspek mengakui telah menjaga kesemua bekalan di rumah tersebut yang disewa sejak lebih sebulan lalu.
“Kesemua barangan itu dipercayai dipasarkan ke kedai runcit di seluruh negeri ini dan rumah kongsi pekerja warga asing pada harga yang murah.
“Siasatan lanjut juga sedang dijalankan terhadap kemungkinan ianya diseludup melalui jalan darat dan laut dari negara jiran,” katanya.
Katanya, kes disiasat di bawah Seksyen 135 (1) Akta Kastam 1967.  – K! ONLINE


Altimet enggan terlibat hasilkan lagu untuk PRN Melaka
Oleh NUR EMIRA SAIZALI

12 November 2021, 6:58 pm
PETALING JAYA – “Saya tak mahu terlibat.”
Demikian respons penyanyi rap terkenal, Altimet, 42, sekali gus menjawab pertanyaan netizen mengenai penglibatannya dalam penghasilan lagu untuk mana-mana parti yang bertanding bagi Pilihan Raya Negeri (PRN) Melaka pada 21 November depan.
Dedah pelantun lagu Amboi itu, dia turut memberi bayangan pernah menerima tawaran untuk menghasilkan lagu sempena PRN namun ditolak.
“Saya tolak pelawaan untuk menghasilkan lagu sempena PRN Melaka ini.
“Kes baharu Covid-19 masih tinggi dan sekarang ini waktu yang salah untuk mana-mana kerajaan negeri mengadakan PRN. Saya tak mahu terlibat,” kata pemilik nama penuh Syed Ahmad Syed Abdul Rahman Alhadad itu dalam satu ciapan Twitter hari ini.
CIAPAN balas Altimet terhadap pertanyaan seorang netizen sama ada dia terlibat dalam penghasilan lagu untuk PRN Melaka.
Hasil tinjauan Kosmo!, kenyataan tersebut tercetus selepas terdapat seorang pengguna Twitter bertanya adakah dia terlibat dalam penghasilan lagu PRN Melaka.

“Hey, Yasin ke ni yang menyanyi? Lama tidak mendengar tentangnya. Bila Altimet nak buat lagu untuk parti politik?” soal individu berkenaan.
Difahamkan, dimuat naik individu itu dihasilkan untuk parti Pakatan Harapan (PH) sempena PRN Melaka.
Untuk info, PRN Melaka diadakan selepas DUN Melaka dibubarkan pada 4 Oktober lalu susulan empat Ahli Dewan Undangan Negeri (ADUN) menarik sokongan terhadap kepimpinan Ketua Menteri Melaka Datuk Seri Sulaiman Md. Ali.
Empat bekas ADUN berkenaan ialah Datuk Seri Idris Haron (BN-Sungai Udang), Datuk Nor Azman Hassan (BN-Pantai Kundor), Datuk Norhizam Hassan Baktee (Bebas-Pengkalan Batu) dan Datuk Noor Effandi Ahmad (Bersatu-Telok Mas). – K! ONLINE


Barang kemas kerabat diraja Rusia dilelong RM3.7 juta
Oleh KOSMO!

12 November 2021, 7:15 pm
GENEVA, Switzerland – Sebentuk kerongsang bertatahkan berlian dan batu nilam bersama padanan anting-anting yang pernah menjadi milik Dinasti Romanov dijual dalam satu lelongan Sotheby’s pada harga hampir AS$900,000 (RM3,747,600) kelmarin.
Barang kemas itu milik Grand Duchess Maria Pavlovna the Elder (1854-1920) yang merupakan ibu saudara maharaja terakhir Rusia, Tsar Nicholas II dan diseludup keluar dari Rusia semasa revolusi komunis pada 1917.
Tsar Nicholas II, pemaisurinya dan anak-anak mereka dibunuh dalam revolusi tersebut.
“Barang kemas ini dibida oleh pengumpul dari seluruh dunia yang mahu memilikinya,” kata ketua jualan Sotheby’s, Olivier Wagner dalam satu kenyataan.
Semua permata itu dijual pada harga AS$885,000 (RM3,685,140) termasuk bayaran premium dalam lelongan di Geneva sekali gus jauh lebih tinggi daripada harga anggarannya antara AS$300,000 (RM1,249,200) hingga AS$500,000 (RM2,082,000).
Dihasilkan dalam tahun sekitar 1900, kerongsang itu bertatahkan batu nilam berbentuk bujur seberat 5.36 gram (26.80 karat) yang berasal dari Ceylon, kini Sri Lanka.

Sepasang anting-anting itu mengandungi batu nilam yang setiap satunya memiliki berat 1.33 gram (6.69 karat) dan 1.87 gram (9.36 karat)
Semasa Revolusi Rusia, Maria Pavlovna menyerahkan barang kemasnya kepada diplomat Britain, Albert Henry Stopford untuk tujuan simpanan.
Diplomat tersebut membawa sebanyak 244 barang kemas Maria Pavlovna di dalam sebuah beg dan menuju ke London pada 26 September 1917.
Antaranya termasuk kerongsang dan anting-anting bertatahkan nilam serta Tiara Vladimir yang kini dimiliki oleh Ratu Elizabeth II.
Maria Pavlovna yang kerap digelar sebagai ‘Ratu St.Petersburg’ merupakan antara kerabat diraja Romanov terakhir meninggalkan Rusia apabila beliau melarikan diri pada 1919. Kerabat diraja itu meninggal dunia di Perancis setahun kemudian. – AFP


Padah bawa barang runcit seludup
Oleh YATIMIN ABDULLAH

12 November 2021, 4:44 pm
RANTAU PANJANG – Batalion 9 Pasukan Gerakan Am (PGA) menahan seorang pemandu lori selepas didapati membawa muatan pelbagai barangan runcit seludup bernilai RM55,713 di Kampung Tasek Berangan, di sini semalam.
Lelaki itu ditahan semasa anggota penguat kuasa PGA menjalankan rondaan rutin di kawasan tersebut kira-kira pukul 8.30 malam.
Pegawai Pemerintah Batalion 9 PGA, Superintendan Nor Azizan Yusof berkata, semasa melakukan rondaan itu, anggota bertugas telah terserempak dengan sebuah lori yang dipandu dalam keadaan mencurigakan.
Menurutnya, anggota PGA telah menahan lori itu dan hasil pemeriksaan ke dalam muatan lori telah menjumpai beberapa kotak plastik mengandungi pelbagai barangan runcit termasuk sosej yang dipercayai diseludup dari negara jiran.
“Kesemua rampasan itu dibawa ke Kompeni Taktikal Taman Bakti di sini untuk tindakan dan pemeriksaan lanjut.
“Kita tidak menolak kemungkinan kesemua barangan runcit itu dibawa masuk melalui pangkalan haram di daerah ini,” ujarnya dalam kenyataan hari ini.

Menurutnya, permintaan tinggi daripada pasaran tempatan menjadi salah satu punca penyeludup membawa masuk kesemua barangan runcit ke negara ini.
Katanya, kes disiasat mengikut Seksyen 15 Akta Makanan 1983. -K! ONLINE


“Ini bukan putih, ini berminyak”
Oleh KOSMO!

12 November 2021, 6:06 pm
PETALING JAYA – Terlampau ingin nampak cantik dan muka putih berseri, namun lain jadinya kepada wajah seorang wanita yang tular di media sosial hari ini.
Melalui beberapa keping foto yang dikongsi di Facebook ketika ini kelihatan wajah seorang wanita seolah-olah lilin dan kelihatan berminyak.
Melihat kepada beberapa komen orang ramai, ada yang menyatakan mungkin produk yang digunakan adalah produk kecantikan murah dan merbahaya.
Rata-rata orang ramai yang menyaksikan keadaan raut wajah wanita berkenaan meninggalkan komen agar wanita tersebut berhenti dari keinginannya untuk tampil cantik sehingga wajahnya menjadi sedemikian.
“Tidak boleh nak pegang muka dia ni, letak je tangan dekat pipi mesti jatuh punya. Tengok pun dah tahu licin macam minyak.
“Nak cantik tapi begini jadinya. Macam lilin pun ada, ini bukan putih, ini berminyak,” jelas Syazwan Zainal.

“Cukup lah pakai alat kecantikan mengarut ni, kalau boleh yang murah dan tiada kelulusan KKM (kemneterian Kesihatan) tu tak payah la pakai.
“Daripada nak putih berseri terus jadi macam hantu, ini kalau kelekatu hinggap pun melekat ni, macam lumur minyak masak,” jelas Mek Da Semail. – K! ONLINE.


Transformasi pasar malam akan dimulakan
Oleh SITI A'ISYAH SUKAIMI

12 November 2021, 5:34 pm
PUTRAJAYA – Kementerian Perumahan dan Kerajaan Tempatan (KPKT) akan memulakan Inisiatif Transformasi Pasar Malam yang dimulakan pada akhir bulan ini sebagai satu mekanisme meningkatkan keyakinan rakyat pasca pandemik ini.
Menterinya, Datuk Seri Reezal Merican Naina Merican berkata, inisiatif tersebut akan dimulakan terlebih dahulu di Putrajaya untuk dijadikan model sebelum diperluaskan ke negeri-negeri lain di seluruh negara.
“Ini termasuk saringan kesihatan peniaga dan pelanggan, penjarakan fizikal gerai-gerai dan antara penjual dan pelanggan, laluan sehala, penyeragaman pengoperasian pasar malam di samping menaik taraf kemudahan asas tapak dan peningkatan imej pasar malam.
“Bahkan kita juga akan memperkenalkan Marshal Pasar Malam yang melibatkan pemerkasaan komuniti serta penglibatan pihak berkuasa tempatan (PBT) untuk memastikan perjalanan operasi pasar malam berjalan dengan lancar, tiada perkumpulan berlaku baik di pintu masuk atau semasa keluar dari kawasan pasar malam,” katanya.
Beliau berkata demikian ketika berucap pada perasmian sambutan Hari Kesihatan Persekitaran Sedunia Peringkat Kebangsaan 2021 di sini hari ini.
Dalam pada itu, Reezal Merican berkata, Program Transformasi Pasar Malam ini diperluaskan ke seluruh negara pada tahun hadapan sebagai program kebangsaan untuk memperkasakan komuniti di dalam menghadapi era endemik Covid-19. – K! ONLINE


Sijil kematian saksi kes rasuah Guan Eng dikemuka di mahkamah
Oleh NORLIZAH ABAS

12 November 2021, 5:05 pm
KUALA LUMPUR – Sijil kematian Pengarah Urusan Kumpulan Ewein Bhd., Datuk Ewe Swee Kheng yang ditemukan maut selepas dilaporkan terjatuh dari sebuah kondominium mewah di Pulau Pinang bulan lalu, dikemukakan di Mahkamah Seksyen di sini hari ini.
Saksi pendakwaan ke-15 itu sepatutnya dipanggil memberi keterangan pada 29 November ini dalam perbicaraan kes rasuah bekas Ketua Menteri Pulau Pinang, Lim Guan Eng berhubung projek terowong dasar laut dan jalan-jalan utama di negeri itu.
Sijil kematian dan perakuan di bawah Seksyen 90A(a) Akta Keterangan 1950 itu dikemukakan oleh Timbalan Pendakwa Raya Wan Shaharuddin Wan Ladin dan ditandakan sebagai bahan kes.
Dokumen berkenaan dikemukakan melalui keterangan saksi pendakwaan ke-10, Penolong Penguasa Suruhanjaya Pencegahan Rasuah Malaysia (SPRM), Syed Muhammad Fadzli Syed Hussin pada sesi pemeriksaan utama.
Swee Kheng, 53, pernah ditahan reman oleh SPRM pada Januari 2018 lalu bagi membantu siasatan kes terowong dasar laut Pulau Pinang.
Ujar Syed Muhammad Fadzli, dokumen itu antara lain menyatakan waktu dan tarikh kematian pada pukul 5.37 pagi, 5 Oktober lalu dan lokasi kematian di The Palazzo, Jalan Kelawei, Pulau Pinang manakala sebab kematian ialah kecederaan berganda akibat jatuh daripada tempat yang tinggi.

Ujarnya, beliau diarah oleh pegawai penyiasat kes untuk mengambil sijil kematian bertarikh 13 Oktober lalu dan perakuan tersebut daripada Jabatan Pendaftaran Negara (JPN).
Saksi berkata, surat permohonan untuk mendapatkan sijil kematian dihantar pada 20 Oktober lalu dan menerima maklum balas daripada pihak JPN melalui surat bertarikh 22 Oktober.
Sementara itu, peguam Gobind Singh Deo memaklumkan, pengemukaan sijil kematian dan perakuan tersebut sebagai eksibit tidak dibantah oleh pembelaan.
Mahkamah sedang mendengar perbicaraan terhadap Guan Eng atas pertuduhan pindaan menggunakan kedudukannya untuk menerima suapan wang RM3.3 juta sebagai tindakan membantu syarikat milik Datuk Zarul Ahmad Mohd. Zulkifli dilantik melaksanakan projek itu yang bernilai RM6.3 bilion.
Tertuduh didakwa melakukan perbuatan itu di antara bulan Januari 2011 dan Ogos 2017 di Pejabat Ketua Menteri Pulau Pinang, Tingkat 28, KOMTAR. -K! ONLINE


PRN Melaka: TNB buat persiapan rapi
Oleh dan ALWANI ZAFIRAH

12 November 2021, 4:58 pm
PETALING JAYA – Tenaga Nasional Berhad (TNB) akan melakukan persiapan rapi bagi memastikan bekalan elektrik dalam keadaan baik di pusat-pusat pengundian dan penjumlahan undi Pilihan Raya Negeri (PRN) Melaka pada 20 November ini.
Syarikat utiliti elektrik nasional itu turut memaklumkan, fokus persiapan TNB adalah untuk memastikan aspek teknikal, operasi bekalan elektrik sentiasa terjamin.
Ketua Operasi Bahagian Rangkaian Pembahagian TNB, Mohd. Yusof Ibrahim berkata, pihaknya memulakan persiapan sejak awal bulan lalu demi kelancaran bekalan sepanjang PRN Melaka.
“Seperti kebiasaan, kita memastikan gangguan yang minimum atau tidak berlaku sebarang gangguan sepanjang musim pilihan raya sehingga upacara angkat sumpah Ketua Menteri yang baharu.
“Persiapan TNB melibatkan pertemuan dengan Suruhanjaya Pilihan Raya Negeri Melaka, Jabatan Kerja Raya dan pihak berkuasa tempatan bagi mendapatkan maklum balas mengenai perincian keperluan elektrik di pusat-pusat terlibat,” katanya dalam satu kenyataan di sini semalam.
Menurut beliau, pelbagai inisiatif lain turut dilaksanakan antaranya membuat penjadualan henti tugas terancang, pembaikan segera pemasangan kabel bawah tanah dan menaik taraf pencawang sedia ada kepada fasiliti yang dikawal secara automasi melalui sistem Kawalan Penyeliaan dan Pemerolehan Data Berkomputer (SCADA).

Selain itu, bilik gerakan negeri dan operasi juga diwujudkan serta warga kerja teknikal akan sentiasa dalam keadaan bersiap sedia bagi memastikan kelancaran bekalan sepanjang PRN.
Sementara itu, beliau turut mengingatkan semua parti politik agar tidak memasang bahan kempen di mana-mana premis dan pemasangan eletrik milik syarikat tersebut. – K! ONLINE


Wakaf Felda mampu tingkatkan ekuiti Bumiputra – PM
Oleh MOHD RASDAN AHMAD

12 November 2021, 5:43 pm
PETALING JAYA – Pelan Induk Wakaf Nasional iaitu sebuah pelan holistik sedang disediakan oleh pihak kerajaan bagi memperkasakan pengurusan wakaf Malaysia.
Perdana Menteri, Datuk Seri Ismail Sabri Yaakob berkata, menerusi Bajet 2022 yang dibentangkan sebelum ini, kerajaan telah memperuntukkan dana permulaan sebanyak RM10 juta bagi memulakan inisiatif Wakaf Halal Perusahaan Kecil dan Sederhana (PKS), Wakaf Pertanian serta Wakaf Bencana.
“Wakaf telah dijadikan sebahagian daripada kerangka Rancangan Malaysia Ke-12 (RMK-12). Fokus Kelima dan Fokus Keenam RMK-12 menggariskan peranan kritikal yang perlu dimainkan oleh institusi wakaf dalam membantu Keluarga Malaysia keluar daripada kepompong kemiskinan.
“Ia juga selaras dengan usaha kerajaan untuk mempelbagaikan sumber kewangan bagi membiayai perniagaan dan meningkatkan ekuiti Bumiputera,” katanya ketika berucap merasmikan Waqaf Felda di ibu negara hari ini.
Tambah Ismail Sabri, institusi wakaf perlu bersama-sama memain peranan untuk melonjakkan sosio-ekonomi komuniti sekali gus menyumbang kepada pertumbuhan ekonomi negara.
Katanya, iltizam ini boleh dicapai melalui Waqaf Felda yang bakal dilaksanakan tidak lama lagi dengan menggunakan konsep wakaf korporat.

“Objektif penubuhan Waqaf Felda ini adalah bagi menyokong pembentukan model perniagaan baharu, menyemai benih keberkatan, menyuburkan kebajikan dan sumbangan kepada komuniti serta mengukuhkan kelestarian Felda itu sendiri.
“Usaha ini juga bagi memangkin ekonomi luar bandar melalui kewujudan peluang-peluang pekerjaan dan perniagaan yang biasanya tidak ditembusi oleh syarikat korporat lain dengan objektif lebih terarah kepada memaksimumkan keuntungan,” katanya.
Tambah Perdana Menteri lagi, Waqaf Felda yang ditubuhkan ini, akan melaburkan semula sebahagian keuntungan pelaburan awal yang disumbangkan oleh Felda dan agensi seperti FGV Holdings Berhad, Koperasi Permodalan Felda dan MSM Holdings Berhad serta agensi berkaitan lain.
“Sebanyak 30 peratus keuntungan yang diperoleh Waqaf Felda ini akan diperuntukkan kepada kebajikan, lima peratus akan disalurkan kepada Majlis Agama Islam Wilayah Persekutuan (MAIWP) manakala selebihnya akan dilabur semula,” jelasnya. – K! ONLINE


Pemilik ladang ayam kena kompaun
Oleh WAT KAMAL ABAS

12 November 2021, 4:37 pm
BAGAN SERAI – Lebih 1,000 penduduk di tiga kawasan penempatan di Gunung Semanggol di sini hidup dalam keadaan tidak selesa disebabkan gangguan lalat.
kampung yang terlibat adalah Kampung Balik Bukit, Kampung Jaya dan Taman Indah Jaya di Jalan Transkrian-Kamunting.
Gangguan serangga itu dikatakan berlaku pada waktu malam menyebabkan penduduk sukar untuk melelapkan mata.
Keluhan penduduk itu bagaimanapun mendapat perhatian Pengerusi Jawatankuasa Peladangan, Pertanian dan Industri Bekalan Makanan negeri, Razman Zakaria apabila melakukan tinjauan ke salah sebuah ladang ternakan di kawasan itu bersama pegawai Jabatan Perkhidmatan Veterinar (JPV) negeri.
Menurut Razman, pihaknya mendapati pengusaha ladang tidak mengikut garis panduan yang ditetapkan.
“Terdapat 16 kandang ayam di ladang ternakan ini yang mampu memuatkan kira-kira 80,000 ekor ayam pada satu-satu masa. Walau bagaimanapun, pemiliknya gagal menyelenggara reban ayam menyebabkan masalah bau busuk serta serangan lalat di kediaman berdekatan,” ujarnya.

Katanya, pemilik ladang dikompaun RM2,000 di bawah Enakmen Peladangan Unggas Negeri Perak 2005 dan tidak dibenarkan beroperasi sehingga menepati peraturan yang ditetapkan JPV. -K! ONLINE


Ebit doakan orang ramai dapat melawat makam Rasulullah
Oleh KOSMO!

12 November 2021, 5:47 pm
PETALING JAYA – Selepas menikmati percutian di beberapa buah negara Eropah kini pendakwah bebas, Ustaz Ebit Lew (UEL) telah tiba di tanah suci Madinah untuk menunaikan ibadah umrah.
Menerusi perkongsian Ebit Lew di laman sosial Instagramnya hari ini, beliau sedang menunaikan ibadah umrah bersama isteri tercinta sambil meluahkan kerinduannya terhadap Rasulullah S.A.W.
“Ya Allah betapa rindunya, syukur pada Allah S.W.T sebaik sampai di Madinah terus dapat menziarahi baginda Nabi S.A.W, tiada manusia yang paling banyak berkorban berjuang demi kebaikan kita Nabi Muhammad S.A.W.
“Tiada manusia dicintai Allah S.W.T melebihinya, ya Allah satu hari nanti temukanlah kami sekeluarga dengan baginda Nabi S.A.W,” katanya di ruang Instagram.
Tambahnya lagi, beliau mendoakan agar orang ramai berpeluang melawat makam Rasulullah S.A.W yang terletak di Masjid Nabawi, Madinah.
“Ya Allah sampaikanlah seluruh keluarga kami dan kawan-kawan kami semuanya untuk menziarahi Baginda Sallahu alailhi wasallam. Berilah kami sentiasa mencintaiNya,mengikutinya dan menyambung kerja dakwah Nabi Muhammad Sallalahu alaihi wasallam,” ujarnya.

Susulan perkongsian itu, rata-rata orang ramai mengucapakan terima kasih kerana mendoakan supaya mereka dapat menjejakkan kaki di tanah suci.
“Allahuakhbar, menitis air mata saya bila melihat perkongsian ustaz di dalam Instagram ini, terima kasih kerana mendoakan orang ramai untuk pergi ke sana,” kata Muhd Yurhanis.
“Alhamdulillah ustaz dah selamat sampai di Madinah, saya rindu dengan suasana di sana, semoga Covid-19 ini dapat dihapuskan dengan segera agar kita boleh ke sana,” jelas Syed Ubaidah.
“Terima kasih ustaz kerana mendoakan kami, saya teringin pergi ke sana nak merasai suasana di tanah suci Mekah dan Madinah, saya doakan agar segala urusan ustaz dipermudahkan,” ujar Nur Afiqah.
Perkongsian tersebut mendapat 422,995 tontonan dan 144,190 tanda suka di laman sosial Instagram miliknya – K! ONLINE


Festival silat diiktiraf The Malaysia Book of Records
Oleh MOHD. HUSNI MOHD. NOOR

12 November 2021, 6:10 pm
PUTRAJAYA – Festival Seni Silat Wilayah Persekutuan 2021 yang julung kali dianjurkan meraih sejarah tersendiri apabila dua programnya direkodkan dalam The Malaysia Book of Records.
Dua rekod tercipta masing-masing Penganjuran Pertama Festival Silat Secara Maya dan Demonstrasi Aliran Perguruan Silat Terbanyak Secara Maya di negara ini.
Demonstrasi disertai 46 aliran perguruan silat dari pelbagai negeri itu mencipta sejarah apabila mempamerkan silat perguruan masing-masing dalam satu platform secara maya.
Detik bersejarah itu turut disaksikan Menteri Wilayah Persekutuan, Datuk Seri Dr. Shahidan Kassim dan timbalannya, Datuk Seri Jalaluddin Alias serta Presiden Persekutuan Silat Kebangsaan Kuala Lumpur, Datuk Mohamad Nazari Ahmad.
Rekod itu turut disaksikan Pengarah Pembangunan Perniagaan The Malaysia Book of Records, Jean Heah Yeow.
Shahidan dalam ucapannya berkata, beliau berharap usaha menyatukan 46 aliran perguruan silat berkenaan dapat membantu memartabatkan dan menaikkan lagi imej silat negara supaya lebih dikenali di mata dunia. – K! ONLINE


286 kluster aktif dilaporkan
Oleh SITI A'ISYAH SUKAIMI

12 November 2021, 6:00 pm
PUTRAJAYA – Sehingga hari ini sebanyak 286 jumlah kluster aktif dilaporkan termasuk sembilan kluster baharu yang dikenal pasti hari ini.
Ketua Pengarah Kesihatan, Tan Sri Dr. Noor Hisham Abdullah berkata, jangkitan baharu masih melepasi angka 6,000 dengan 6,517 kes termasuk 16 kes import, menjadikan jumlah kes positif Covid-19 sebanyak 2,535,338 kes.
“Daripada jumlah kes harian yang dilaporkan, 125 kes (1.9 peratus) adalah kategori tiga, empat dan lima serta 6,392 kes (98.1 peratus) kategori satu dan dua.
“Sebanyak 6,026 kes sembuh dengan jumlah kes sembuh sepenuhnya daripada Covid-19 sebanyak 2,441,485 kes,” katanya dalam satu kenyataan di sini hari ini.
Tambah beliau, terdapat 544 kes sedang dirawat di Unit Rawatan Rapi dan 269 kes memerlukan bantuan pernafasan. -K!ONLINE


Mana ada saya kena tipu beli PS5 – Sharnaaz Ahmad
Oleh MOHAMMAD SHAHEMY AZMI

12 November 2021, 4:20 pm
PETALING JAYA – Pelakon Sharnaaz Ahmad menafikan bahawa dia menjadi antara mangsa penipuan membabitkan pembelian permainan konsol popular, PlayStation 5 (PS5) oleh seorang individu lelaki yang mengaut keuntungan dipercayai bernilai jutaan ringgit sejak beberapa bulan lalu.
Sharnaaz atau nama lengkapnya Sharnaaz Ahmad Basir Ahmad, 36, ketika dihubungi Kosmo! Online berkata, dia tidak pernah berurusan dengan individu terbabit untuk membeli PS5 seperti yang didakwa oleh peminat kelab permainan video tersebut.
“Mana ada. Saya tak pernah beli pun. Saya cuma ada PS4. Itu pun saya dah lama tak main (permainan video) sebab terlalu sibuk,” katanya.
Disoal sama ada dia mempunyai perancangan untuk membeli permainan video PS5, pelakon filem Jebat itu berkata, dia tidak terfikir untuk membelinya disebabkan jadual kerja yang padat.
Terdahulu, Kosmo! hari ini melaporkan bahawa lebih 200 peminat tegar permainan video itu berang apabila tempahan yang dibuat dengan seorang lelaki masih gagal dipenuhi.
Lebih membangkitkan kemarahan apabila ‘wakil penjual’ didakwa bukan sahaja gagal memulangkan duit mangsa, sebaliknya terus berjanji untuk segera menyelesaikan masalah itu.

Difahamkan harga bagi seunit PS5 versi biasa adalah RM2,229 seunit, manakala harga bagi PS5 versi digital pula RM1,869 seunit. – K! ONLINE


Mesyuarat Khas PRN DUN Sarawak 24 November depan
Oleh LUQMAN RIDHWAN MOHAMED NOR

12 November 2021, 4:07 pm
PUTRAJAYA – Satu Mesyuarat Khas berkaitan urusan Pilihan Raya Negeri (PRN) Dewan Undangan Negeri (DUN) Sarawak ke-12 akan diadakan pada 24 November depan di Kuching, Sarawak.
Setiausaha Suruhanjaya Pilihan Raya (SPR), Datuk Ikmalrudin Ishak berkata, ia akan dipengerusikan oleh Pengerusi SPR, Datuk Abdul Ghani Salleh, dengan perkara akan dibincangkan pada mesyuarat yang bermula pukul 9 pagi itu ialah tarikh-tarikh penting PRN DUN.
Antara perkara lain yang akan dibincangakan, katanya, adalah seperti tarikh writ pilihan raya, hari penamaan calon, hari pengundian, daftar pemilih yang akan digunakan dan lain persiapan-persiapan bagi melaksanakan pilihan raya tersebut.
“Satu sidang akhbar akan diadakan sejurus selepas mesyuarat tersebut,” katanya dalam satu kenyataan di sini hari ini. – K! ONLINE


Imam kedua maut dirempuh imam pertama di surau
Oleh FITRI HAZIM

12 November 2021, 3:53 pm
KAJANG – Angkara panik, seorang imam maut manakala seorang lagi jemaah parah selepas dirempuh sebuah kereta yang dipandu seorang lagi imam di sebuah surau di Taman Kajang Jaya, di sini semalam.
Kejadian pada pukul 6.30 pagi itu mengorbankan mangsa yang dikenali sebagai Haji Hatim, 78, yang juga imam kedua di masjid berkenaan.
Seorang lagi mangsa iaitu jemaah masjid sama dikenali sebagai Muhammad, 76, cedera di lutut kanan dan pergelangan kaki kiri.
Warga emas itu dihantar ke hospital bagi mendapatkan rawatan. Imam yang memandu Perodua Myvi tidak cedera.
Ketua Jabatan Siasatan dan Penguatkuasaan Trafik Selangor, Superintendan Azman Shariat berkata, ketiga-tiga mereka baru selesai menunaikan solat Subuh dan mahu pulang ke rumah masing-masing di Taman Kajang Jaya.
“Siasatan awal mendapati kejadian berlaku selepas imam pertama yang memandu Perodua Myvi sedang mengundurkan keretanya di pekarangan surau dan secara tiba-tiba terlanggar bahagian belakang kenderaan lain.

“Rempuhan itu menyebabkan beliau menjadi panik dan kenderaan yang dipandunya hilang kawalan sebelum merempuh kedua-dua mangsa (imam kedua dan jemaah) yang berada di perkarangan surau,” ujarnya dalam kenyataan hari ini.
Menurutnya, imam kedua disahkan meninggal di tempat kejadian manakala jemaah yang cedera dikejarkan ke hospital menggunakan ambulans.- K! ONLINE


Ed Sheeran hiburkan peminat muzik Asia Sabtu ini
Oleh KOSMO!

12 November 2021, 4:24 pm
BERITA gembira buat penggemar penyanyi popular Ed Sheeran apabila platform penstriman Joox membawakan siaran langsung konsert eksklusif untuk pengguna VIP berbayar di Malaysia, Hong Kong, Macau, Indonesia, Thailand dan Myanmar.
Penganjuran konsert penyanyi dan juga penulis lagu itu turut menyaksikan dia akan mempromosikan album baharu berjudul “=”.
Konsert secara maya yang akan bersiaran pada Sabtu ini pukul 8 malam waktu Malaysia akan menampilkan persembahan single hit terbaharunya seperti Bad Habits, Shivers, Overpass Graffiti dan Visiting Hours.
“=” merupakan album studio keempatnya untuk meneruskan rentetan kejayaan Ed Sheeran menguasai carta muzik dunia sekali gus mengukuhkan lagi namanya.
Menurut Ketua Joox Malaysia, Angie Tan, konsert tersebut membolehkan peminat merasai sendiri kekuatan dan keunikan muzik pop penyanyi itu selepas dia kembali beraksi pasca pandemik Covid-19.
“Joox akan sentiasa membawakan siaran langsung bertaraf dunia seperti konsert dalam talian eksklusif oleh Ed Sheeran yang merupakan salah satu artis terbesar di dunia.

“Konsert ini bukan sahaja pasti akan memukau semua peminatnya di Asia tetapi juga bagi meraikan penambahan album baharunya dalam senarai lagu pengguna Joox yang sentiasa berkembang,” ujarnya.
Sementara itu menurut Ed Sheeran, dia menyifatkan album “=” sangat bermakna dan peribadi buat dirinya.
“Saya menganggapnya sebagai album yang semakin dewasa. Saya juga tidak sabar untuk berkongsi dan mempersembahkan lagu-lagu daripada album baharu ini kepada peminat muzik Asia melalui Joox,” katanya. – K! ONLINE